PRK Pulai, 65% keluar mengundi setakat pukul 12.00 tengah hari - SPR

JOHOR BAHRU, 5 September- Peratusan keluar mengundi awal bagi Pilihan Raya Kecil (PRK) Parlimen Pulai mencatatkan 65%, setakat pukul 12.00 tengah hari.Pusat pengundian yang dibuka sejak pukul 8.00 pagi itu dilapor berjalan lancar, setakat ini.Pengerusi Suruhanjaya Pilihan Raya (SPR), Tan Sri Abdul Ghani Salleh menyasarkan 99% pemilih keluar mengundi sehingga pukul 5.00 petang nanti."Kalau kita lihat daripada segi trend itu, amat baik. Sejam pertama, sudah capai 16% kemudian memasuki jam seterusnya, 30%. Saya juga melihat ada pihak pemantau kehadiran, lebih kurang empat atau lima kaunter dibuka. Mereka memantau kehadiran anggota masing-masing untuk dalam proses pilihan raya ini," kata Abdul Ghani kepada pemberita selepas melakukan tinjauan di Pusat Pengundian Awal Pasukan Polis Marin Wilayah Dua, Johor Bahru, Johor.Terdahulu, seramai 927 pegawai dan anggota polis dijangka mengundi hari ini.


PRK Pulai: 927 pegawai, anggota polis mengundi awal esok

JOHOR BAHRU, 4 September- Seramai 927 pemilih terdiri daripada pegawai dan anggota polis akan menunaikan tanggungjawab mereka pada hari pengundian awal Pilihan Raya Kecil (PRK) Parlimen Pulai, esok.Kesemua pengundi akan mengundi di dua pusat mengundi awal di Bilik Gerakan, Balai Polis Kempas dan Dewan Nusantara, Markas Pasukan Polis Marin (PPM) Wilayah Dua.Pengarah Suruhanjaya Pilihan Raya (SPR) Johor, Nor Nekman Jaimon berkata persiapan akhir bagi undi awal berjalan lancar.Ia termasuk melakukan semakan peralatan, peti undi awal dan persiapan saluran di pusat mengundi."Pihak SPR telah melaksanakan semakan peralatan bagi tujuan perjalanan pilihan raya esok iaitu bagi undi awal dan undi awal esok hanya berlangsung di P161 iaitu seramai 881 anggota polis akan mengundi di Markas Pasukan Polis Mari dan seramai 46 anggota polis akan mengundi di Balai Polis Kempas," katanya kepada RTM, di sini.

(Pengarah Suruhanjaya Pilihan Raya (SPR) Johor, Nor Nekman Jaimon)

Mengikut data SPR, kedua-dua pusat pengundian akan dibuka serentak pada pukul 8 pagi.Namun tempoh masa mengundi di Balai Polis Kempas adalah sehingga 12 tengah hari.SPR menugaskan 2,600 petugas di Parlimen Pulai dan 687 lagi di Dewan Negeri Simpang Jeram bagi melancarkan proses undi awal dan hari pengundian, Sabtu ini.


PRK: Polis Johor lulus 24 lagi permit ceramah, kempen

JOHOR, 5 September- Polis Johor meluluskan 24 lagi permit ceramah dan kempen bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, semalamJurucakap Media PRK Johor, Superintendan Ibrahim Mat Som berkata, sembilan permit ceramah dan lapan permit kempen diluluskan bagi Parlimen Pulai, manakala empat permit ceramah dan tiga permit kempen diluluskan bagi DUN Simpang Jeram Sementara itu, dua kertas siasatan telah dibuka bagi tempoh 26 Ogos hingga semalam.

"Pihaknya menasihatkan semua parti serta kumpulan penyokong sentiasa menghormati anatra satu sama lain, kekalkan keharmonian dan berkempen secara berhemah tanpa menyentuh sensitiviti terutama isu 3R iaitu institusi diraja, agama dan kaum.

"Sekiranya mempunyai sebarang permasalahan yang timbul, mana-mana pihak boleh merujuk kepada pihak polis untuk tindakan selanjutnya berlandaskan undang-undang sedia ada," katanya dalam kenyataan.Secara keseluruhan, sebanyak 294 permit daripada 302 permohonan diluluskan sejak 26 Ogos lalu sehingga semalam.

(Ketua Polis Johor, Datuk Kamarul Zaman Mamat (tengah) hadir membuat lawatandi pusat pengundian awal di Balai Polis Kempas pagi tadi)


PRK Pulai, SPR giat jalankan persiapan akhir undi awal

JOHOR BAHRU, 4 September- Suruhanjaya Pilihan Raya Malaysia (SPR) giat menjalankan persiapan akhir sempena hari mengundi awal bagi Pilihan Raya Kecil (PRK) P.161 Parlimen Pulai, esok.Persiapan itu melibatkan kerja penyediaan peralatan proses mengundi yang bakal berlangsung di Markas Pasukan Polis Marin Wilayah 2 dan Balai Polis Kempas, Johor Bahru.Sebanyak tiga saluran dibuka bagi proses undi awal di dua pusat mengundi berkenaan, melibatkan pegawai dan anggota polis.Sejumlah 881 pegawai dan anggota akan mengundi di dua saluran di Markas PPPM Wilayah 2 Tampoi manakala 46 lagi di Balai Polis Kempas.Proses mengundi awal dijadual bermula pada pukul 8.00 pagi hingga pukul 5.00 petang melibatkan pusat mengundi di PPM Wilayah 2 manakala di Balai Polis Kempas hanya dibuka sehingga pukul 12.00 tengah hari sahaja.Pemeriksaan peralatan bagi tujuan undi awal dijalankan di bilik operasi SPR di Menara Majlis Bandaraya Johor Bahru (MBJB) pagi tadi.Tinjauan turut menyaksikan sebanyak 17 daripada 226 undi pos telah diterima di Pusat Penerimaan Balik Sampul Undi Pos, di Menara MBJB.Semua kertas undi awal dan undi pos akan dikira selepas pukul 5.00 petang, pada hari mengundi, 9 September ini.


'Saya tidak mahu jadi PM jika prinsip Perlembagaan dipertikai' - Anwar

(Perdana Menteri Datuk Seri Anwar Ibrahim pada Ceramah Mega Perpaduan MADANI di Sungai Abong)

MUAR, 4 September - ‘Saya tidak mahu jadi Perdana Menteri sekiranya prinsip-prinsip dalam Perlembagaan Persekutuan dipertikai,’ tegas Perdana Menteri Datuk Seri Anwar Ibrahim yang muak dengan tindakan pembangkang kerana menakut-nakutkan orang Melayu.Perdana Menteri berkata sebagai kerajaan yang diberi mandat oleh rakyat mahu corak politik negara diubah terutama pembangkang agar tidak membangkitkan isu hak keistimewaan orang Melayu dan kedudukan agama Islam."Siapa yang boleh pertikai kepemimpinan Melayu, kuasa Melayu, Islam agama persekutuan, bahasa Melayu, hak keistimewaan orang Melayu, kedaulatan Raja-Raja Melayu...(jawapannya) tidak ada."Kawan-kawan kita dalam DAP, MIC, MCA bahkan PKR yang bukan Melayu tidak pernah pertikai itu dan saya tidak mahu jadi Perdana Menteri sekiranya prinsip-prinsip dalam Perlembagaan Persekutuan dipertikai," katanya yang berucap dihadapan ribuan hadirin di Ceramah Mega Perpaduan Madani malam tadi.Oleh itu, Anwar yang juga Pengerusi Pakatan Harapan (PH) mempersoalkan kepimpinan parti pembangkang yang pernah diberi peluang menjadi pemerintah sebelum ini.“Tiga tahun mereka perintah, mana dia perubahan untuk orang Melayu? Adakah dipertingkatkan penguasaan bahasa Melayu dalam tiga tahun lalu? Apakah Islam ditegakkan dengan lebih baik? Adakah rasuah berkurangan? adakah amalan 'sakau' harta rakyat berkurangan? Tidak ada, yang banyak hanya slogan.“Orang Melayu dah lama dan biasa dengan janji, orang melayu dah biasa dengan slogan-slogan Islam dan Melayu.“Jadi, tak usahlah gunakan ia untuk takutkan orang Melayu" katanya.

(Anwar Ibrahim harap pengundi Simpang Jeram beri sokongan kepadacalon PH - Ir. Nazri Abdul Rahman/FOTO FB Anwar Ibrahim)

Tambah Anwar, di bawah pentadbiran Kerajaan Perpaduan beliau mahu nasib rakyat pelbagai kaum di negara ini mendapat keadilan sewajarnya selagi diberikan mandat memerintah negara.Anwar mengulangi pendiriannya mahu menjadikan Malaysia sebagai negara yang mempunyai ekonomi yang hebat di rantau ini.Oleh itu, beliau berkata tidak kisah dengan pihak pembangkang yang cuba menentangnya.“Saya sedaya upaya nak buktikan, nak jadikan Malaysia yang ada Johor di dalamnya (sebagai) negara yang maju dan hebat ekonominya.“Makilah saya macam mana sekali pun, kamu cerca dan hinalah saya macam mana pun, ia bukan baru (bagi saya, sudah) 25 tahun saya dihina. I don’t care.“Saya nak guna kuasa ini untuk tolong negara dan rakyat," tegasnya.Oleh itu, pengundi Simpang Jeram diharap terus memberi sokongan kepada calon PH - Simpang Jeram, Ir. Nazri Abdul Rahman untuk menjadi wakil rakyat kepada 40, 379 penduduk di kawasan itu.“Angkat Nazri biar dia kerja, biar kita pantau, biar dia pastikan Johor dan Kerajaan Persekutuan bantu orang di Simpang Jeram. Pastikan Nazri menang selesa,” katanya disambut sorakan hadirin.Kira-kira hampir seribu hadirin pelbagai kaum yang juga merupakan pengundi di Simpang Jeram hadir pada Ceramah Mega Perpaduan Madani di Sungai Abong, di sini malam tadi.Ceramah dimulakan dengan tayangan video durasi 1 minit bagi memperingati perjuangan Allahyarham Datuk Seri Salahuddin Ayub. PRK Parlimen Pulai dan Dewan Negeri Simpang Jeram diadakan susulan kematian penyandangnya, Salahuddin yang juga Menteri Perdagangan Dalam Negeri dan Kos Sara Hidup, pada 23 Julai lepas.Dalam PRK kali ini, Nazri berdepan saingan tiga penjuru, melawan Ahli Jawatankuasa Pas Pusat Dr Mohd Mazri Yahya (Perikatan Nasional) dan calon bebas yang juga ahli perniagaan S.Jeganathan.


Pengundi muda tunjuk sokongan positif terhadap calon PH

(Ketua Pemuda UMNO, Dr Muhammad Akmal Saleh (tiga, kiri) beramah mesra bersama komuniti belia Simpang Jeram ketika menghadiri perlawanan bola sepak di Padang Kampung Kenangan Tun Dr Ismail 2 hari ini/Foto Bernama)

MUAR, 3 September- Strategi yang disusun jentera gabungan Pakatan Harapan (PH) dan Barisan Nasional (BN) sepanjang tempoh seminggu berkempen pada Pilihan Raya Kecil (PRK) Parlimen Pulai dan Dewan Negeri Simpang Jeram, mendapat reaksi positif dalam kalangan anak muda.Ketua Pemuda UMNO, Dr Muhammad Akmal Saleh berharap momentum itu berkekalan dan diterjemahkan pada Hari Pengundian, 9 September ini."Alhamdulillah setakat ini kita tengok Pulai dan Simpang Jeram, sentimen pengundi muda setakat ini memberikan satu penanda aras yang sangat positif sepanjang tempoh kita berkempen."Kita harapkan ia kekal positif, seterusnya menterjemahkan ke atas kertas undi dan memberi kemenangan kepada Kerajaan Perpaduan," katanya.

(Ketua Pemuda UMNO, Dr Muhammad Akmal Saleh)

Beliau berkata demikian kepada pemberita selepas beramah mesra dengan komuniti belia dan anak muda Kampung Kenangan Tun Dr Ismail 2, di sini, hari ini.

Amal kempen sihat, politik matangDalam pada itu, Muhammad Akmal menegaskan politik seharusnya menjadi landasan yang menyatupadukan rakyat.Bukan elemen yang memecah-belahkan; dengan memainkan isu agama, kaum dan institusi diraja (3R)."Jangan menggunakan sentimen agama...politik ini tidak boleh dipecah-pecahkan...politik ini tidak boleh memecahkan masyarakat. "Politik ini perlu menyatupadukan masyarakat...saya haraplah kalau sentimen 3R sebegini boleh diberhentikan dan saya percaya rakyat di Johor ini matang untuk memikirkan mana yang terbaik untuk mereka," katanya.Beliau mengulas kenyataan Pengerusi Perikatan Nasional (PN), Tan Sri Muhyiddin Yassin yang melabelkan 'haram' mengundi calon Pakatan Harapan (PH) bagi Pilihan Raya Kecil (PRK) Pulai, Suhaizan Kaiat.


PRK Pulai, pengundi tidak terpengaruh dengan fatwa politik - Ahmad Zahid

JOHOR BAHRU, 3 September- Pengundi di Parlimen Pulai tidak akan terpengaruh dengan fatwa politik dikeluarkan Pengerusi Perikatan Nasional, Tan Sri Muhyiddin Yassin yang mengatakan haram mengundi calon Pakatan Harapan (PH) Suhaizan Kaiat, Sabtu ini.Timbalan Perdana Menteri, Datuk Seri Dr Ahmad Zahid Hamidi yakin pengundi Johor matang dan tidak mudah terpengaruh dengan kenyataan itu.Beliau yang juga Pengerusi Barisan Nasional berkata, rakyat Johor berbeza dengan pengundi di tiga negeri dikuasai pembangkang dan memilih wakil yang memperjuangkan nasib mereka.Rakyat Johor memerlukan kestabilan dan sudah pasti pengundi akan memilih calon berpengalaman dan mengetahui keperluan penduduk setempat."Saya nak tanya dengan orang itu, ayat al-Quran daripada mana, hadis mana, qiyas mana, ijma ulama mana."Ketika beliau menjadi sebahagian daripada Pakatan Harapan 1.0 dahulu, semuanya halal...apabila tidak sealiran sahaja dengan dia, maka keluarlah fatwa yang pelbagai," katanya.

(Datuk Seri Dr Ahmad Zahid Hamidi)

Beliau berkata demikian selepas mengadakan lawatan ke Projek Perumahahn Pakyat (PPR) Kempas Permai, di sini hari ini.Dalam majlis itu, kerajaan bersetuju mempertimbangkan permohonan kerajaan negeri untuk menaik taraf beberapa kemudahan di kawasan PPR itu.


Pembangunan sekolah di BUU, cadangan akan dibawa kepada PM

JOHOR BAHRU, 3 September - Pembangunan sekolah agama dan sekolah rendah di Bandar Uda Utama (BUU), di sini dicadangkan bagi memenuhi keperluan penduduk setempat.Ini berikutan sekolah sedia ada berada di luar kawasan BUU serta jumlah kepadatan penduduk yang meningkat.Calon Pakatan Harapan (PH) bagi Parlimen Pulai, Suhaizan Kaiat berkata cadangan tersebut akan dikemukakan kepada Perdana Menteri, Datuk Seri Anwar Ibrahim dalam lawatan beliau ke Johor Bahru hari ini memandangkan kawasan itu telah diwartakan.

"Penduduk di sini padat jadi mereka perlukan banyak kemudahan-kemudahan asas seperti sekolah, rumah yang selesa dan infrastruktur yang lain," katanya ketika ditemui pemberita selepas sesi walkabout Program Jualan Rahmah di PPR Uda Utama, di sini.Sementara itu, calon Perikatan Nasional (PN), Zulkifli Jaafar juga tidak melepaskan peluang meluangkan masa untuk beramah mesra bersama penduduk termasuk peniaga dan pelanggan di kedai makan sekitar PPR Kempas Permai, di sini.


Najib Lep sertai Amanah

MUAR, 3 September- Bekas Ahli Dewan Undangan Negeri (ADUN) Bukit Pasir daripada PAS, Najib Lep telah menyertai parti Amanah untuk meneruskan perjuangan politik beliau.Presiden Amanah Datuk Seri Mohamad Sabu menerima borang keahlian Najib selepas Ahli Parlimen Kota Raja itu selesai berucap di Ceramah Kelompok Kempen PRK Simpang Jeram malam tadi.“Itu hak mereka memilih, (Najib) memilih Amanah dan kita harapkan beliau dapat memberi sumbangan buah fikiran bagi gerak kerja pilihan raya (PRK) ini,” kata Mohamad.Mohamad berkata kepada pemberita selepas selesai ceramah kempen di Taman Desa, Sungai Abong di sini pada Sabtu.Tambah Mohamad, Pakatan Harapan (PH) akan mengumumkan lebih ramai individu menyertai parti gabungan itu dalam ceramah kempen di Parlimen Pulai hari ini.Keahlian Najib dalam PAS dilapor terbatal secara automatik pada 27 Februari 2022.Ini selepas beliau bertanding sebagai calon Bebas di kerusi Bukit Pasir pada pilihan raya negeri (PRN) Johor apabila namanya tidak dicalonkan oleh PAS.Kemudian Najib dilaporkan menyertai UMNO pada Oktober 2022.

(Presiden Parti Amanah Negara (AMANAH) Datuk Seri Mohamad (kiri) menerima borang keahlian daripada bekas Adun Pas Bukit Pasir, Najib Lep (tiga kanan)/FOTO BERNAMA)


Penggunaan logo PH-BN bukti kerjasama parti

JOHOR BAHRU, 2 September- Penggunaan logo Barisan Nasional (BN) dalam risalah Pakatan Harapan (PH) sepanjang kempen Pilihan Raya Kecil (PRK) Parlimen Pulai menjadi bukti hubungan baik kedua-dua parti bawah Kerajaan Perpaduan.Menurut caloh PH Suhaizan Kaiat, ia seterusnya memberi pemahaman kepada ahli-ahli sedia ada, mengenai kerjasama antara PH-BN bagi memenangi PRK kali ini."Kita wujudkan pendekatan seperti itu untuk menggambarkan muafakat bawah Kerajaan Perpaduan. Ia juga sebagai kaedah memudahkan pemahaman," katanya kepada pemberita di sini.Cetakan risalah sempena kempen PRK di Parlimen Pulai telah meningkat daripada 10,000 kepada 40,000 risalah sehingga kini.Pendekatan itu disambut baik oleh masyarakat kerana pengedaran risalah merupakan satu keperluan untuk meraih sokongan pengundi.


Kempen PRK Pulai, tiada laporan berhubung 3R diterima setakat ini

JOHOR BAHRU, 2 September - Tiada sebarang laporan berhubung kesalahan berkaitan 3R (kaum, agama dan institusi diraja) terutama di media sosial diterima semasa kempen Pilihan Raya Kecil (PRK) Parlimen Pulai dan Dewan Negeri Simpang Jeram, setakat ini.Timbalan Menteri Komunikasi dan Digital, Teo Ni Ching berkata jawatankuasa khas akan terus melakukan pemantauan sehingga tempoh berkempen tamat.

"Saya percaya bahawa banyak dialog boleh diadakan,perlu diadakan supaya kita boleh faham, apa sempadan kebebasan bersuara dan juga kebebasan untuk kita sebar informasi," katanya ketika ditemui pemberita selepas meninjau pemasangan peranti internet Starlink, di sini.

Sementara itu, ketika ditanya berhubung beberapa portal atau laman web yang dilaporkan disekat oleh MCMC, beliau berkata tindakan itu diambil jika terdapat unsur-unsur berita palsu dalam portal berkenaan.


Jangan terjebak kempen 'tidak keluar mengundi' - Ahmad Zahid

(Ahmad Zahid Hamidi (kiri) bersama Onn Hafiz Ghazi (dua kanan) dan Ahmad Maslan (kanan) dalamProgram Sentuhan Kasih Desa@Simpang Jeram Mini Ekspo TVETdan Keusahawanan Desa di Johor)

SUNGAI ABONG, 2 September- Pengerusi Barisan Nasional (BN) yang juga Presiden UMNO, Datuk Seri Dr Ahmad Zahid Hamidi mengingatkan pengundi UMNO bagi Pilihan Raya Kecil (PRK) Pulai dan PRK Simpang Jeram supaya tidak terjebak dengan kempen 'tidak keluar mengundi' pada 9 September ini.Pengundi juga diingatkan agar tidak mudah terpengaruh dengan propaganda pihak pembangkang yang memainkan isu 3R iaitu kaum, agama dan institusi diraja."Dari segi kebolehmenangan, tentunya kita harap pengundi UMNO yang kita kenali sebagai pengundi putih, (supaya) jangan terjebak dengan kempen termasuk penghuluran yang dipanggil sebagai 'sedekah' untuk tidak keluar mengundi."Mari kita sama-sama untuk keluar mengundi, kita ketepikan perbezaan parti yang terdapat dalam Kerajaan Perpaduan," katanya ketika ditemui media dalam Program Sentuhan Kasih Desa@Simpang Jeram Mini Ekspo Latihan Teknikal dan Vaksional (TVET) dan Keusahawanan Desa di Dataran Cenderwasih di sini.Hadir sama, Timbalan Menteri Kewangan, Datuk Seri Ahmad Maslan, Menteri Besar Johor, Datuk Onn Hafiz Ghazi dan calon Pakatan Harapan (PH) iaitu Ir. Nazri Abdul Rahman.Dalam pada itu, beliau yakin Nazri mampu menjamin kebajikan penduduk di Simpang Jeram.Ahmad Zahid yang juga Timbalan Perdana Menteri berkata, ini kerana Nazri yang pernah berkhidmat sebagai jurutera di Majlis Perbandaran Muar telah banyak berjasa dan menabur bakti kepada penduduk di Muar, termasuk di Simpang Jeram selama ini."Saudara Nazri, seorang jurutera, seorang ahli profesional, yang sekarang ini sedang menyelesaikan doktor falsafah atau PHD adalah seorang individu yang terlibat dalam Majlis Perbandaran Muar, beliau banyak membantu orang Muar, khususnya orang Simpang Jeram"Saya yakin kalau beliau diberikan kesempatan, apabila beliau menjadi ADUN, bukan sekadar akan membantu menteri besar, (tetapi) saya yakin keutamaan beliau adalah untuk rakyat di Simpang Jeram."Rugi sekali rakyat di Simpang Jeram ini, jika tidak memilih beliau sebagai ADUN (pada) 9 September ini," katanya ketika berucap dalam majlis itu.Tambah beliau, kestabilan politik adalah formula utama untuk kerajaan mengarap kemajuan di sesebuah kawasan dewan undangan negeri, sekali gus terus memperkukuhkan hubungan dengan kerajaan negeri.


Kuasa wanita UMNO penentu kemenangan parti bertanding

JOHOR BAHRU, 2 September- Kuasa pengundi wanita khususnya daripada ahli UMNO akan menjadi penentu kemenangan calon Pakatan Harapan (PH) di Parlimen Pulai pada 9 September ini.Setiausaha Publisiti Kebangsaan DAP Teo Nie Ching berkata jumlah pengundi wanita yang hampir 50 peratus itu seharusnya digunakan sebagai strategi untuk memenangkan calon PH, Suhaizan Kaiat di Parlimen itu."Saya percaya bahawa ini adalah satu tanda yang sangat menggalakkan dan saya harap kerjasam antara PH dan BN kita boleh memenangi kerusi Parlimen Pulai dan supaya calon daripada PH boleh angkat sumpah sebagai ahli Parlimen Pulai pada 11 September depan," katanya kepada pemberita semasa Himpunan Wanita Perpaduan Johor 2023 di Dewan Cerebral Palsy di sini.Sementara itu calon PH Parlimen Pulai, Suhaizan Kaiat yakin dengan adanya bantuan daripada jentera wanita dapat memberikan penerangan dan meyakinkan pengundi dalam PRK kali ini.Pelbagai usaha dilakukan bagi meraih sokongan mereka termasuk mengadakan Program Jualan Rahmah."Saya lihat ramai daripada kalangan pembeli merupakan kaum wanita, jadi ia secara tidak langsung akan cuba menarik kumpulan itu dalam kempen kali ini."Ia juga dilihat sebagai usaha yang boleh memikat pengundi wanita bagi membantu kemenangan di Parlimen Pulai," katanya.


182 permit diluluskan, kempen secara berhemah - Polis Johor

JOHOR BAHRU, 2 September- 182 permit ceramah dan kempen daripada 190 permohonan yang dibuat sepanjang Pilihan Raya Kecil (PRK) Parlimen Pulai dan Dewan Negeri Simpang Jeram diluluskan polis Johor, setakat semalam.Jurucakap Media PRK Johor, Superintenden Ibrahim Mat Som berkata dua kertas siasatan juga dibuka, setakat ini.Lapan permit ceramah dan 21 permit kempen diluluskan di Pulai, semalam11 permit ceramah dan satu permit kempen turut diluluskan di Simpang Jeram.Semua parti serta penyokong diingatkan agar sentiasa bertoleransi, berkempen secara berhemah dan menghormati antara satu sama lain agar keamanan dapat dikekalkan.Hari pengundian bagi PRK Parlimen Pulai dan Dewan Negeri Simpang Jeram akan berlangsung pada 9 September depan.


Calon PRK manfaatkan sepenuhnya penggunaan media sosial

(Tangkap layar video Tiktok yang dimuat naik calon PH di Parlimen Pulai, Suhaizan Kayat)

JOHOR BAHRU, 1 September- Berbaki seminggu tempoh berkempen, calon Pilihan Raya Kecil (PRK) Pulai dan Dewan Negeri (DUN) Simpang Jeram memanfaatkan sepenuhnya penggunaan media sosial bagi mendekati masyarakat.Akaun Tiktok dan Facebook calon-calon Pakatan Harapan (PH) terus rancak dengan rangkuman aktiviti kempen sepanjang hari yang dimuat naik ke akaun masing-masing.Calon PH di Parlimen Pulai, Suhaizan Kayat semakin aktif di Tiktok dengan memuat naik video berkempen dan beriadah.Meninjau Tiktoknya, banyak video yang dimuat naik mencatatkan lebih 50,000 jumlah tontonan.Pada masa yang sama, calon PH di Simpang Jeram, Ir Nazri Abdul Rahman turut memaksimumkan penggunaan Facebook dan TikTok untuk berkongsi pelbagai aktiviti kempen.Sementara itu, calon Perikatan Nasional (PN) Parlimen Pulai, Zulkifli Jaafar, tidak ketinggalan menggunakan medium media sosial tersebut untuk menyiarkan rangkuman kempen sama seperti calon PN di DUN Simpang Jeram, Dr Mazri Yahya.Dr Mazri Yahya bukan sahaja dilihat aktif memuat naik aktiviti berkempen, malah beliau juga berkongsi ilmu berkaitan kesihatan.

(Tangkap layar video Tiktok yang dimuat naik calon PN di DUN Simpang Jeram, Dr Mazri Yahya)


PRK Parlimen Pulai: Suhaizan azam tingkatkan pembangunan infrastruktur masyarakat Orang Asli

JOHOR BAHARU, 1 September- Komuniti orang asli di Parlimen Pulai akan terus dibantu menerusi Program Bakul Rahmah dan pelbagai penyaluran bantuan meliputi pembangunan infrastruktur serta pendidikan.Ini bagi membantu meringankan kos sara hidup orang asli sekaligus meningkatkan taraf ekonomi masyarakat Orang Asli.Calon PH, Suhaizan Kaiyat berkata fokusnya kini terarah bagi membangunkan infrastuktur segera yang menjadi keperluan rakyat khususnya bagi masyarakat orang asli di Kampung Sungai Temun, Johor Bahru. Menurutnya, dia mahu memastikan tiada masyarakat Orang Asli yang tertinggal dalam setiap inisiatif diperkenalkan termasuk program Rahmah yang dipelopori bekas ahli Parlimen Pulai, Allahyarham Datuk Seri Salahuddin Ayub.Kawasan ini memerlukan bantuan infrastruktur seperti lampu jalan bagi menjalankan aktiviti di sebelah malam.Keduanya, mereka (komuniti orang asli ) khemah bagi aktiviti di kawasan ini. Ketiganya membaik pulih jeti yang telah uzur agar memudahkan nelayan di kawasan ini bagi menaikkan hasil tangkapan", katanya selepas menghadiri Program Sukan Rakyat bersama masyarakat orang asli Sungai Temun, di sini. Sementara itu, masyarakat Asli menyambut baik usaha Suhaizan yang mahu meneruskan legasi yang ditinggalkan oleh Allahyarham Datuk Seri Salahuddin di kawasan berkenaan.Bagi Tok Batin Orang Asli Sungai Temun, Salim Palon, dia mengharapkan kemenangan calon PH, Suhaizan Kaiat dapat membela nasib penduduk dan orang asli di kawasan berkenaan. "Saya berharap sangat kalau dia (Suhaizan) menang, harapnya dapat membantu masyarakat serta keperluan-keperluan bagi kampung ini", ujar Salim ketika ditemui wartawan RTM. Komuniti orang asli di Kampung Sungai Temun mempunyai kira-kira 400 penduduk.

( Tok Batin Orang Asli Sungai Temun, Salim Palon)


Semangat perjuangan Salahuddin dorong Nazri bela nasib rakyat

Muar, 1 September -  Semangat perjuangan yang ada dalam diri Allahyarham Datuk Seri Salahuddin Ayub mendorong Ir. Nazri Abdul Rahman untuk membela nasib rakyat.Nazri, calon Pilihan Raya Kecil (PRK) bagi kerusi Dewan Negeri (DUN) Simpang Jeram, mahu meneruskan legasi Allahyarham dengan membantu keluarga yang juga waris sekiranya berlaku kematian di kawasan itu.“Sudah pastinya saya akan menyambung apa saja aktiviti-aktiviti yang berkonsepkan Rahmah ini.“Seperti yang saya nyatakan sebelum ini bukan sahaja tertumpu kepada bekalan makanan, kepada golongan B40, M40 tetapi juga kepada inisiatif lain.“Kita juga perkenalkan bantuan kenduri arwah di mana setiap kali (adanya) kematian kita akan bantu dari segi makanan yang telah siap dimasak untuk diberikan kepada (waris) kenduri arwah,” katanya kepada RTM secara eksklusif baru-baru ini di kediaman rasminya.

(Calon Pakatan Harapan (PH) Ir. Nazri Abdul Rahman/FOTO Facebook Nazri Abdul Rahman)

Tambahnya, konsep bantuan ‘kenduri arwah’ merupakan salah satu inisiatif yang diperkenalkan oleh Salahuddin sejak memenangi penggal pertama pilihan raya pada 2018.“Konsep itu lah yang mendekatkan diri Salahuddin kepada rakyat dan saya akan meneruskan bantuan kenduri arwah kepada mereka yang memerlukan,” katanya.Nazri yang merupakan anak ke-14 daripada 17 orang adik beradik itu memulakan karier politik beliau pada tahun 1986.Beliau juga sebagai Timbalan Ketua Amanah Kawasan Bakri dan juga Ketua Biro Ekonomi Pusat Khidmat DUN Simpang Jeram.Beliau yang kini berusia 56, memaklumkan telah aktif dalam politik Simpang Jeram sejak 2015 apabila menjadi pegawai khas kepada ahli parlimen ketika itu iaitu Salahuddin selama 8 tahun.Suruhanjaya Pilihan Raya (SPR) menetapkan tarik PRK Parlimen Pulai dan DUN Simpang Jeram  pada 9 September ini.PRK tersebut diadakan ekoran kekosongan berikutan kematian mengejut penyandangnya,  Salahuddin pada 23 Julai lalu yang juga merupakan Menteri Perdagangan Dalam Negeri dan Kos Sara Hidup.Dalam PRK kali ini, Nazri berdepan saingan tiga penjuru, melawan Ahli Jawatankuasa Pas Pusat Dr Mohd Mazri Yahya (Perikatan Nasional) dan calon bebas yang juga ahli perniagaan S Jeganathan.

ARTIKEL BERKAITAN:Pengundi Simpang Jeram mahu pemimpin boleh buat kerja, senang jumpaSimpang Jeram: ‘Bertembung parti lawan, tapi elak provokasi’ DUN Simpang Jeram sah bertanding tiga penjuruPRK Simpang Jeram: Semua parti bebas bertanding, legasi perlu diteruskan


Pengundi Simpang Jeram mahu pemimpin boleh buat kerja, senang jumpa

(Calon PH, Ir. Nazri Abdul Rahman beramah mesra bersama pengundi Cina di sebuah kedai makan/FOTO FB Nazri)

MUAR, 1 September - Pengundi di Dewan Negeri N13 Simpang Jeram berharap wakil rakyat yang mewakili kawasan itu akan terus memberikan khidmat mereka selepas dipilih pada Pilihan Raya Kecil (PRK) Johor pada 9 September ini.Rata-rata pengundi yang ditemui RTM menyuarakan mahu pemimpin yang bukan sekadar boleh menunaikan amanah dan tanggungjawab, malah senang untuk didampingi rakyat.Peniaga, Saifuddin Idris, 32, berkata dia sebagai anak muda memilih wakil rakyat yang boleh menggalas kerja dengan baik.“Janji nak jumpa senang, kalau nak minta bantuan pun senang, bukan nak apa sangat pun, apa yang penting, pemimpin ada ketika rakyat memerlukan bantuan. Rakyat ada masalah, nak jumpa pun senang,” katanya kepada RTM ketika sedang berniaga Apam Balik di pasar malam Sungai Abong di sini.Siti Aishah Azhar, 38, yang juga merupakan seorang peniaga pasar malam berharap wakil rakyat turun padang dan tidak melupakan pengundi apabila sudah memenangi kerusi DUN Simpang Jeram.“Saya berniaga sepenuh masa dan berharap pemimpin boleh buat kerja, membantu peniaga kecil seperti kami mengurangkan kos sara hidup. Sekarang harga barang makin naik, jadi kami peniaga pasar malam secara kecil-kecilan ini memang rasa terjejas,.“Dengar apa rintihan rakyat di bawah ni, jangan bila sudah berada di atas, lupa orang bawahan (pengundi), tanpa pengundi siapalah mereka” katanya yang perlu menampung dua orang anaknya yang masih bersekolah.

(Calon PN,  Dr Mazri Yahya beramah mesra bersama peniaga di Pasar Malam Sungai Abong/FOTO FB Dr Mazri)

Sementara itu, pengundi Cina di kawasan Simpang Jeram pula mahu pemimpin seperti Allahyarham Datuk Seri Salahuddin Ayub meski agak sukar untuk menemuinya namun mereka berpendapat Allahyarham menjaga kawasan itu dengan baik.“Pilihan (pemimpin) yang kita nak adalah boleh buat kerja contohnya ada tanggungjawab sebagai pemimpin. Apa-apa hal boleh jumpa dan bincang. Salahuddin susah nak jumpa tapi dia ada buat kerja,” kata Chia Song Heng, 50, yang telah menetap di Simpang Jeram sejak 1993.“Kita mahu undi dan tengok siapa yang boleh buat kerja. Itu yang kita suka. Walaupun baru kenal, apa yang penting boleh buat kerja. Misalnya, kalau ada hal boleh cari dan dia (wakil rakyat) boleh tolong,” kata Tow Shen Hien, 65, yang bermastautin selama 20 tahun di Simpang Jeram.“Saya mahu saya punya tempat ini dijaga dengan baik-baik. Kerosakan jalan mahu dibaiki, kalau jalan rosak, kereta pun akan rosaklah,” kata Tan Keh Yong, 68 tahun.PRK diadakan susulan kematian penyandangnya Allahyarham Datuk Seri Salahuddin Ayub pada 23 Julai lepas.Dalam pilihan raya negeri pada 20 Januari tahun lalu, Salahuddin mempertahankan kerusi Simpang Jeram dengan kelebihan 2,399 undi.Calon Pakatan Harapan (PH) Ir. Nazri Abdul Rahman berdepan saingan tiga penjuru iaitu Ahli Jawatankuasa PAS Pusat, Dr Mohd Mazri Yahya yang mewakili Perikatan Nasional (PN) dan juga ahli perniagaan S.Jeganathan selaku calon bebas.Pengundi Melayu merangkumi 51.87 peratus daripada keseluruhan pemilih berdaftar di Simpang Jeram, diikuti dengan Cina (44.58 peratus) dan India (2.53 peratus).SPR menetapkan 9 September depan sebagai Hari Mengundi bagi kedua-dua kawasan itu.


PRK Johor: ‘Jangan sia-siakan undi’ - Khaled Nordin

MUAR, 31 Ogos - Pengundi Pilihan Raya Kecil (PRK) Johor bagi Parlimen Pulai dan Dewan Negeri Simpang Jeram dinasihatkan agar tidak mensia-siakan undi mereka pada 9 September ini.Naib Presiden UMNO, Datuk Seri Mohamed Khaled Nordin berkata pengundi bagi kedua-dua kawasan itu perlu mengambil kira kesan untuk tempoh empat tahun akan datang sekiranya memilih wakil rakyat yang tidak ‘turun padang’ ketika diperlukan oleh rakyat.“Dan yang lebih penting, ini adalah pilihan raya kecil bukan pilihan raya untuk pilih kerajaan negeri atau kerajaan pusat maka pengundi tidak sewajarnya mensia-siakan undinya.“Kalau tidak pilih wakil rakyat yang tak berkesan (maka) empat tahun dia duduk relaks (santai) lah…(wakil rakyat) Tak payah balik, tak payah tengok pengundi,” katanya kepada pemberita selepas program walkabout di Taman Jeram Mulia, Muar, hari ini.Bagaimanapun, beliau percaya pengundi di Simpang Jeram termasuk Parlimen Pulai memahami dan bersama-sama Pakatan Harapan (PH) yang tidak terhad kepada satu kaum sahaja malah parti yang merangkumi semua kaum termasuk Sabah dan Sarawak.“Ini juga adalah lebih baik untuk negara. Untuk masa depan negara kita sebagai sebuah negara yang berbilang kaum kerana banyak manfaat yang boleh diterokai oleh masyarakat dan negara.“Kita perlu ambil manfaat daripada kepelbagaian itu untuk membawa lebih kemajuan untuk negara dan inilah saya percaya antara perkara yang dipikirkan oleh pengundi,” ujar beliau.

Khaled yang juga pengerusi Badan Perhubungan Umno berkata akar umbi Umno perlu menerima hakikat bahawa tiada calon Barisan Nasional diletakkan di kedua-dua kawasan itu.

Oleh itu, katanya jentera parti kini berusaha memberi penerangan kepada akar umbi Umno untuk memberikan sokongan kepada calon wakil kerajaan perpaduan."Maka dengan demikian mereka perlu fikirkan ke mana hala tuju undi mereka.“Mereka yang inilah yang kita sedang uruskan sekarang dengan memberi kefahaman kepada mereka agar mereka tidak keliru (dalam membuat pilihan) nanti.“Kita takut ada yang pergi (mengundi) pada hari mengundi nanti tercari-cari (mana calon BN, tapi) tak ada lambang BN untuk diundi."Dalam keadaan sedemikian jentera BN sama ada di Simpang Jeram ataupun di Pulai memang berusaha untuk mendekati serta mengesan semua pengundi-pengundi tegar Umno-BN untuk terangkan kepada mereka mengenai hakikat ini dan maklumkan kepada mereka supaya memberikan undi kepada parti yang menerima Umno dan BN,” jelasnya.

PRK Johor bagi Parlimen Pulai dan Dewan Negeri Simpang Jeram diadakan susulan kematian penyandang kedua-dua kerusi berkenaan, Allahyarham Datuk Seri Salahuddin Ayub pada 23 Julai lalu.SPR menetapkan 9 September ini bagi hari mengundi di kedua-dua kawasan itu.


99 permit ceramah dan kempen PRK Parlimen Pulai dan DUN Simpang Jeram dilulus

JOHOR, 31 Ogos - Sebanyak 99 permit ceramah dan kempen bagi Pilihan Raya Kecil (PRK) Parlimen Pulai dan Dewan Negeri (DUN) Simpang Jeram diluluskan, setakat semalam.Menurut Jurucakap Media PRK Johor, Superintendan Ibrahim Mat Som, sebanyak 107 permohonan telah dibuat sepanjang PRK Parlimen Pulai dan DUN Simpang Jeram.Katanya, dua kertas siasatan juga dibuka setakat ini."Hingga semalam, tiga permit ceramah dan 24 permit kempen diluluskan di Pulai. Manakala 14 permit ceramah dan satu permit kempen di Simpang Jeram," kata Ibrahim Mat Som, di sini.Semua parti dan calon diingatkan saling menghormati dan tidak melakukan kerosakan terhadap bahan-bahan kempen.Tindakan tegas boleh dikenakan mengikut Seksyen 427 Kanun keseksaan yang memperuntukkan penjara lima tahun atau denda atau kedua-duanya sekali.


Simpang Jeram: ‘Bertembung parti lawan, tapi elak provokasi’

(Calon Perikatan Nasional (PN) Dr. Mazri Yahya (kanan) dan calon Pakatan Harapan (PH) Ir. Nazri Abdul Rahman bersalaman ketika berkempen sempena Pilihan Raya Kecil DUN Simpang Jeram di Pasar Malam Sungai Abong semalam/FOTO BERNAMA)

MUAR, 30 Ogos - ‘Bertembung dengan parti lawan tapi elak provokasi,' kata Ir. Nazri Abdul Rahman ketika memasuki hari kelima tempoh berkempen Pilihan Raya Kecil (PRK) bagi Dewan Negeri Simpang Jeram.Nazri yang merupakan calon Pakatan Harapan (PH) berkata beliau menitipkan hubungan persahabatan meski berbeza fahaman politik dengan rakan lawannya Dr Mazri Yahya yang merupakan calon Perikatan Nasional (PN).“Dari segi pertembungan ada (berlaku pertembungan) cuma bagaimana yang saya nyatakan bahawa kita bersahabat. “Saya bersahabat juga dengan pihak PN, di mana kalau boleh… walaupun kita bertembung tapi kita elakkanlah provokasi dan sebagainya. Kerana mereka adalah sahabat-sahabat kita,” katanya di sini pada Rabu.Semalam, polis menasihatkan jentera parti bagi DUN Simpang Jeram dan Parlimen Pulai agar mematuhi waktu kempen yang telah ditetapkan berdasarkan permit daripada pihak berkuasa.Ketua Polis Johor, Datuk Kamarul Zaman Mamat berkata tindakan tersebut dapat mengelak pertembungan kedua-dua jentera parti ketika berkempen.

(Calon Pakatan Harapan (PH) Ir. Nazri Abdul Rahman/FOTO FB Nazri Abdul Rahman)

Tambah Nazri, sehingga ke hari ini, kempen berjalan dalam suasana harmoni tanpa sebarang insiden provokasi dan kekecohan.Beliau berkata, pihaknya tidak menerima sebarang laporan daripada pihak polis termasuk berkempen di luar kawasan.“Perkara ini cuba kita elakkan bagi mengharmonikan perjalanan kempen,” katanya yang juga Timbalan Ketua Amanah kawasan Bakri.

Terdahulu, Nazri beramah mesra bersama kira-kira 200 pengunjung yang juga merupakan pengundi cina semasa berkempen pada program Kopitiam Talk di 99 Hawker Center di Taman Sakeh Baru, di sini hari ini.

(Calon Perikatan Nasional (PH) Dr Mazri Yahya (kiri) beramah mesra bersama penduduk di kawasan Simpang Jeram/FOTO FB Dr Mazri)

Pada kempen yang berasingan, calon PN Dr Mazri Yahya pula menyantuni dan menziarahi penduduk yang juga pengundi Simpang Jeram.Beliau berkesempatan mendengar cadangan dan harapan dari penduduk agar menurap jalan surau Jeram Tepi bagi memudahkan para jemaah untuk pergi ke surau.“Insya-Allah, saya akan cuba teliti dan sama-sama cari solusi yang terbaik,” katanya melalui hantaran di Facebook.Di Simpang Jeram, tiga calon diumumkan layak bertanding ialah calon PH, Ir. Nazri Abdul Rahman yang juga Timbalan Ketua Amanah Bakri; calon PN, Ahli Jawatankuasa PAS Pusat, Dr Mohd Mazri Yahya dan calon Bebas yang juga ahli perniagaan, S. Jeganathan.Di Simpang Jeram, pengundi Melayu merangkumi 51.87 peratus pengundi, diikuti Cina (44.58 peratus) dan India (2.53 peratus).


PRK Pulai dan Simpang Jeram, polis Johor luluskan 20 permit ceramah

JOHOR BAHRU, 30 Ogos- Sebanyak 20 permit diluluskan oleh polis Johor bagi Pilihan Raya Kecil (PRK) Parlimen P.161 Pulai dan Dewan Undangan Negeri (DUN) N.13 Simpang Jeram, semalam. Jurucakap Media PRK dari Ibu Pejabat Polis Kontinjen Johor, Superintenden Ibrahim Mat Som berkata kelulusan itu melibatkan dua permit ceramah dan 13 permit kempen bagi kawasan P.161 Pulai.Lima permit ceramah pula diluluskan untuk kawasan N.13 Simpang Jeram. Sehingga semalam, dua kertas siasatan dibuka dan disiasat mengikut Seksyen 505 (b) dan 427 Kanun Keseksaan. Polis menasihatkan agar semua parti dan kumpulan penyokong untuk berkempen secara sihat dan aman tanpa ada unsur hasutan yang boleh mencetuskan ketidak tenteraman. Calon-calon juga diingatkan untuk sentiasa mematuhi undang-undang yang ditetapkan mengikut Seksyen 24B (3) Akta Kesalahan Pilihan Raya 1954.


PRK Simpang Jeram: Elak provokasi, mereka adalah sahabat kita juga - Calon PH

(Nazri Abdul Rahman (kanan) beramah mesra bersama pengundi cina semasa berkempen pada programKopitiam Talk di 99 Hawker Center di Muar, Johor)

MUAR, 30 Ogos- Kempen Pilihan Raya Kecil (PRK) bagi Dewan Negeri Simpang Jeram yang memasuki hari kelima berjalan dalam suasana harmoni tanpa sebarang insiden provokasi dan kekecohan.Calon Pakatan Harapan (PH), Ir. Nazri Abdul Rahman berkata, jentera parti diberi taklimat awal agar mematuhi semua peraturan yang telah ditetapkan pihak berkuasa.

"Kalau kita lihat laporan daripada polis, saya dapati tiada aduan. Perkara ini (kekecohan) cuba kita elakkan bagi mengharmonikan perjalanan kempen."Ada pertembungan, bagaimanapun saya (mahu) nyatakan (bahawa) kita bersahabat."Saya bersahabat juga dengan pihak Pakatan Nasional (PN), kalau boleh walaupun kita bertembung tetapi kita elakkanlah provokasi dan sebagainya kerana mereka adalah sahabat-sahabat kita juga," katanya di sini.Simpang Jeram menyaksikan pertembungan tiga penjuru termasuk seorang calon Bebas.Terdahulu, Nazri beramah mesra bersama kira-kira 200 pengunjung yang juga merupakan pengundi cina semasa berkempen pada program Kopitiam Talk di 99 Hawker Center di Taman Sakeh Baru di sini.Di Simpang Jeram, pengundi Melayu merangkumi 51.87% pengundi, diikuti Cina (44.58%) dan India (2.53%).


SPR keluarkan 304 kertas undi pos PRK Parlimen Pulai, DUN Simpang Jeram

JOHOR BAHRU, 29 Ogos- Sebanyak 304 kertas undi pos telah dikeluarkan Suruhanjaya Pilihan Raya (SPR) sempena Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, Johor.Pengeluaran kertas undi pos pada Isnin lalu oleh petugas pilihan raya di Parlimen Pulai dan DUN Simpang Jeram.Setiausaha SPR, Datuk Indera Ikmalrudin Ishak dalam kenyataan berkata, sebanyak 226 kertas undi pos dikeluarkan bagi Parlimen Pulai, terdiri daripada 172 kategori 1A iaitu kepada petugas pilihan raya, ahli atau pegawai SPR, anggota polis, tentera dan petugas media.Manakala 22 kertas undi adalah kategori 1B iaitu untuk warganegara yang berada di luar negara dan enam kertas undi pos bagi kategori 1C, agensi dan organisasi serta 26 pengundi tidak hadir luar negara.

"Bagi PRK DUN Simpang Jeram sebanyak 78 kertas undi pos dikeluarkan, terdiri daripada 62 adalah bagi kategori 1A, 10 lagi 1B dan enam kertas undi kategori pengundi tidak hadir luar negara", katanya.Proses pengeluaran kertas undi pos dijalankan dengan kehadiran ejen undi pos daripada semua calon yang bertanding.SPR mengingatkan pengundi pos supaya membuat penandaan pada kertas undi, mengisi dengan lengkap dan betul borang Perisytiharan Identiti (Borang 2) serta segera mengembalikannya kepada Pegawai Pengurus sebelum pukul 5.00 petang pada Hari Mengundi, 9 September 2023.Pengundi juga diingatkan sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial.


Polis Johor beri ingatan agar calon patuhi waktu berkempen

MUAR, 29 Ogos - Polis menasihatkan jentera parti bagi Pilihan Raya Kecil (PRK) Dewan Undangan Negeri (DUN) Simpang Jeram dan Parlimen Pulai agar mematuhi waktu kempen yang telah ditetapkan ketika memohon permit daripada pihak berkuasa.Ketua Polis Johor Datuk Kamarul Zaman Mamat berkata tindakan tersebut dapat mengelakkan pertembungan kedua-dua jentera parti ketika berkempen"Kita akan hantar orang (Polis) untuk memastikan bahawa tidak ada perkara yang tak diingini berlaku. "Sekiranya tidak dimaklumkan kepada Polis, tiba-tiba belaku pertembungan dan berlaku kekecohan, pihak polis tiada di situ. Kita tidak mahu perkara seperti itu berlaku", kata Kamarul Zaman pada sidang media di Dewan Perumahan PDRM di sini. Semalam, petugas Suruhanjaya Pilihan Raya (SPR) menegur salah satu jentera parti politik berkenaan kerana melanggar waktu berkempen untuk PRK Parlimen Pulai di tapak Pasar Malam Taman Sutera.Petugas yang memantau kempen terbabit meminta jentera Parti itu agar menutup kaunter bergerak kerana hanya dibenarkan berkempen di situ bermula pukul 7.30 malam.

( Ketua Polis Johor Datuk Kamarul Zaman Mamat/FOTO RTM)


38 permit lulus untuk kempen PRK Pulai, Simpang Jeram

JOHOR BAHRU, 29 Ogos - Polis Johor meluluskan 38 permit untuk kempen Pilihan Raya Kecil (PRK), Parlimen Pulai dan DUN Simpang Jeram, hingga semalam.Jurucakap Media PRK Johor, Superintendan Ibrahim Mat Som berkata daripada jumlah itu, satu permit ceramah dan 18 permit kempen diluluskan bagi Parlimen Pulai.Manakala empat permit ceramah dan 15 permit kempen diluluskan bagi kerusi DUN Simpang Jeram.Menurut Ibrahim Mat Som, setakat ini tiada kertas siasatan dibuka.

Semua parti dan kumpulan penyokong parti dinasihatkan menghormati antara satu sama lain serta tidak melakukan kerosakan terhadap bahan kempen dengan mencabut atau membakar bahan kempen parti politik. Selain itu, calon-calon dan parti politik dinasihatkan tidak menyentuh isu sensitif terutama melibatkan isu agama, raja dan kaum (3R) ketika berkempen.Tindakan tersebut merupakan satu perbuatan khianat dan menyalahi undang-undang serta boleh dikenakan tindakan mengikut Seksyen 427 Kanun Keseksaan. Tindakan undang-undang boleh diambil jika ingkar syarat-syarat ditetapkan.


PRK Pulai: Baik pulih lokasi riadah antara fokus calon PH

JOHOR BAHRU, 29 Ogos- Kawasan awam seperti tempat beriadah antara yang mendapat perhatian calon Pakatan Harapan (PH) bagi Parlimen Pulai, Suhaizan Kaiat.Beliau yang berkesempatan beriadah mengambil maklum kawasan berkenaan yang perlu diselenggara demi keselesaan penduduk."Pagi tadi saya joging di Taman Johor Jalan Ledang, alhamdulillah dapat jumpa dengan ramai penduduk di situ...kebetulan ramai dan ada beberapa bahagian itu saya rasa perlu diselenggara."Saya sudah maklumkan kepada datuk bandar tadi...agak kurang memuaskan sikit kawasan sekitar tempat berjogging itu iaitu takungan air Taman Johor Jalan Ledang. Jadi saya minta datuk bandar untuk membantu selesaikan masalah," katanya.

(Calon Pakatan Harapan Parlimen Pulai, Suhaizan Kaiat)

Beliau ditemui pada sesi ramah mesra dan sarapan pagi di Kempas, Johor.Selain kempen calon PH, calon Perikatan Nasional (PN), Zulkifli Jaafar pula melakukan sesi ramah mesra bersama peniaga dan pelanggan di kedai makan Uda Bestari; sebelum menghadiri Walkabout Bestari Bestmart di Taman Nusa Bestari 2, Perling, Johor pada pukul 11.00 pagi.


PRK Pulai, Simpang Jeram: Calon bertanding manfaatkan media sosial untuk kempen

JOHOR BAHRU, 29 Ogos - Proses kempen Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram memasuki hari keempat dengan calon bertanding giat menggunakan media sosial sebagai wadah untuk menarik sokongan pengundi. Calon Pakatan Harapan (PH) bagi Parlimen Pulai, Suhaizan Kaiat umpamanya memuat naik hantaran-hantaran video pada hari ketiga kempen menerusi akaun tiktoknya.Antara video yang mendapat tontonan tertinggi yang di akaun TikToknya, ialah program ceramah bersama Ketua Pemuda UMNO Malaysia, Dr Akmal Salleh yang meraih lebih 16,900 tontonan dan mendapat 1,078 tanda suka.Tinjauan RTM mendapati, Suhaizan turut aktif di Facebook dengan memuat naik video aktiviti bersarapan pagi bersama penduduk di Kempas.Dalam pada itu, calon Pakatan Harapan (PH) bagi DUN Simpang Jeram, Ir Nazri Abdul Rahman turut aktif di media sosial.Banyak aktiviti kempen terutamanya menghadiri menyantuni komuniti pada hari ketiga sudah dimuat naik.Setakat ini, tontonan tertinggi aktiviti kempen di TikToknya adalah ketika menghadiri Program Gotong Royong bersama komuniti di Surau Nurul Jannah KKTDI, Sungai Abong semalam, yang meraih 1,2003 tontonan.Sementara itu calon Perikatan Nasional (PN) bagi Parlimen Pulai, Zulkifli Jaafar, beliau turut menggunakan Facebook dan TikTok untuk menyiarkan rangkuman kempen. Setakat ini video tontonan tertinggi adalah ketika menyantuni penduduk semasa sesi 'Walkbout' Pasar dan Medan Selera Taman Dahlia.PRK Pulai dan Simpang Jeram diadakan berikutan kematian penyandangnya, Allahyarham Datuk Seri Salahuddin Ayub pada 23 Julai lalu.Pada PRU Ke-15 lalu, Naib Presiden AMANAH itu mengekalkan kemenangan di Parlimen Pulai dengan majoriti 20,989 undi menewaskan calon BN, Datuk Nur Jazlan Mohammed yang memperoleh 23,026 undi dan calon PN, Loh Kah Yong yang memperoleh 14,432 undi.

(TikTok milik calon Pakatan Harapan (PH) bagi DUN Simpang Jeram, Ir Nazri Abdul Rahman)


PRK Johor: Ahmad gesa jentera kempen PH-BN perluas hebahan logo parti

MUAR, 29 Ogos - Jentera kempen Barisan Nasional (BN) bagi Pilihan Raya Kecil (PRK) Dewan Negeri Simpang Jeram digesa memperluaskan lagi hebahan berkaitan logo parti yang akan digunakan oleh Pakatan Harapan (PH), pada 9 September ini.Ahli Majlis Kerja Tertinggi (MKT) UMNO, Datuk Seri Ahmad Maslan berkata akar umbi UMNO perlu memberikan sokongan kepada calon PH-BN, Ir. Nazri Abdul Rahman.“Di dalam kertas undi itu tidak ada logo dacing, jadi Jalinan Rakyat Wanita UMNO (JRW) kena mengajar (memberi penerangan) terutamanya kepada mereka (pengundi) yang sudah berumur.“Ini kerana kertas undi ada tiga pilihan logo parti. Apabila melihat kertas undi tidak ada lambang dacing kemungkinan berlakunya kesilapan teknikal, kemungkinan undi rosak dan sebagainya,” kata beliau selepas ceramah kelompok PH-BN di Bilik Gerakan Utama (BGU) Amanah di Taman Sri Kasih, di sini, malam tadi.

Menurut Ahmad, jentera parti itu mempunyai baki 11 hari lagi untuk memberi penerangan parti logo kepada akar umbi UMNO dan juga pengundi Melayu.“Kalau masyarakat Cina, mereka sudah biasa dengan PH, jadi soal parti logo sudah tidak ada hal untuk mereka, tetapi ini kali pertama untuk Johor…saya harap usaha untuk penjelasan (penerangan) berkaitan logo parti diteruskan,” katanya.Sementara itu, beliau berharap kedua-dua jentera parti PH-BN mempergiatkan lagi usaha berkempen melalui media sosial untuk menambat hati pengundi anak muda Simpang Jeram.“Pengundi muda mereka tengok live melalui TikTok, saya harap jentera perpaduan menggunakan segala media sosial dengan aktif supaya dapat mencapai imaginasi dan menangkap imaginasi pengundi muda. “Menangkap imaginasi pengundi muda itu amat penting. Jadi saya harap usaha-usaha untuk menarik pengundi muda melalui media sosial diteruskan dengan gigih oleh jentera perpaduan,” tambahnya.Katanya, Parlimen Pulai dan Dewan Negeri Simpang Jeram perlu berada dalam kerajaan jika pengundi mahukan masalah mereka diselesaikan dengan mudah."Simpang Jeram dan Parlimen Pulai mesti berada dalam kerajaan, jika tidak -- kita berada dalam pembangkang, dan ini akan menyukarkan banyak perkara terutamanya urusan lima tahun daripada sekarang. "Ini urusan kehidupan kita selama lima tahun bukannya lima hari. Untuk memastikan perkara mengenai masalah di tempat kita boleh diselesaikan lebih mudah jauh jika penyelesaiannya dibuat oleh wakil rakyat kerajaan," katanya.PH mempertaruhkan bekas jurutera Majlis Perbandaran Muar (MPM), Ir. Nazri Abd Rahman sementara PN meletakkan pakar bedah, Dr Mazri Yahya manakala S Jegananthan mewakili Bebas.Suruhanjaya Pilihan Raya (SPR) menetapkan 9 September depan sebagai hari mengundi.


MUAR, 29 Ogos- Jangan mengundi bersandarkan sentimen semata-mata.Timbalan Pengerusi UMNO Johor yang juga Ahli Majlis Kerja Tertinggi (MKT) UMNO Datuk Seri Ahmad Maslan mengharapkan pengundi bagi Pilihan Raya Kecil (PRK) P.161 Pulai dan N.13 Simpang Jeram, memilih calon yang dapat membawa suara rakyat terus kepada kerajaan negeri dan kerajaan pusat.

(Timbalan Pengerusi UMNO Johor Datuk Seri Ahmad Maslan)

"Jadi, jangan ubah hanya semata ikut sentimen, kita hendak memikirkan masa depan kawasan kita, kawasan Simpang Jeram dan Parlimen Pulai supaya terus dibangunkan."Apa juga permohonan kita akan dilayan sehabis baik oleh kerajaan pusat dan kerajaan negeri," kata Ahmad kepada media selepas hadir dalam Ceramah Kelompok Pakatan Harapan di Kampung Kenangan, Muar. Beliau turut menafikan sentimen sekiranya pembangkang menang PRK di Pulai, pentadbiran kerajaan pusat akan berubah.Tambahnya, Kerajaan Perpaduan kini mempunyai seramai 148 ahli Parlimen yang kesemuanya terikat dengan Akta Anti Lompat Parti termasuk daripada Sabah dan Sarawak.


PRK: Calon akur larangan kempen di masjid, surau

(Calon PH, Suhaizan Kaiat  beramah mesra sambil bersarapan bersama penduduk di warung otai Taman Desa Rahmat)

JOHOR BAHRU, 28 Ogos- Pada hari ketiga Kempen Pilihan Raya Kecil (PRK) Parlimen Pulai dan Dewan Negeri Simpang Jeram, calon meneruskan jadual padat menyantuni pengundi.Di Parlimen Pulai, calon PH Suhaizan Kaiat memulakan kempen dengan beramah mesra sambil bersarapan bersama penduduk di warung otai Taman Desa Rahmat, pagi tadi.Menurutnya, fokus minggu pertama kempen adalah mendekati kumpulan pengundi, selain ke lokasi yang ramai orang seperti di kedai dan pasar malam.Ditanya mengenai larangan berkempen di masjid atau surau, beliau menjelaskan perkara itu tidak menganggu jadual kempen selain menghormati institusi itu sebagai tempat beribadah, bukannya medan berpolitik."Kita menghormati keputusan itu…memang dah sebut pada jentera kita..tak ada ucapan politik dalam masjid. Kalau ada kita buat luar kawasan masjid," katanya.

Selain itu, calon Perikatan Nasional (PN) , Zulkifli Jaafar turut menyantuni penduduk di Taman Kemas.


PRK: Polis Johor luluskan 25 permit kempen dan ceramah

JOHOR BAHRU, 28 Ogos- Memasuki hari ketiga kempen Pilihan Raya Kecil (PRK) Parlimen Pulai dan Dewan Negeri Simpang Jeram, sebanyak 25 permit diluluskan polis Johor bagi kedua-dua kerusi itu, semalam.Jurucakap Media PRK Johor, Superintenden Ibrahim Mat Som memaklumkan, dua permit ceramah dan 18 permit kempen diluluskan bagi parlimen Pulai.Manakala untuk Dewan Negeri Simpang Jeram pula, sebanyak dua permit ceramah dan tiga permit kempen diluluskan.Setakat ini, tiada kertas siasatan dibuka.Calon dan parti politik dinasihatkan tidak menyentuh isu sensitif terutama 3R ketika berkempen.Tindakan undang-undang akan diambil jika ingkar syarat ditetapkan.


Tujuh permit diluluskan untuk PRK Parlimen Pulai, Dewan Negeri Simpang Jeram

JOHOR BAHRU, 27 Ogos- Sebanyak tujuh permit diluluskan polis Johor untuk Pilihan Raya Kecil (PRK) Parlimen Pulai dan Dewan Negeri Simpang Jeram setakat semalam  Jurucakap media PRK, Superintenden Ibrahim Mat Som berkata, ia melibatkan tiga permit ceramah dan tiga permit kempen bagi Parlimen Pulai.Sementara itu, satu permit ceramah untuk Dewan Negeri Simpang Jeram. Sehingga kini, tiada sebarang kertas siasatan dibuka.Polis menasihatkan agar semua parti dan penyokong saling menghormati dan tidak menimbulkan kerosakan terhadap harta benda. Calon-calon juga diingatkan untuk mematuhi undang-undang yang ditetapkan mengikut Seksyen 24B(3) Akta Kesalahan Pilihan Raya 1954.

(Penyokong PH- BN hadir ketika proses penamaan calon di Dewan Jubli Intan Sultan Ibrahim, Muar, semalam/ BERNAMA)


PRK: Proses penamaan calon lancar, tiada insiden dilaporkan

(Datuk Kamarul Zaman Mamat berkata keadaan di kedua-dua pusat penamaan calon tenang dan terkawal)

JOHOR BAHRU, 26 Ogos- Penamaan calon Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram berjalan lancar.Proses penamaan di Dewan Jubli Intan di sini dan Muar dipantau 1,700 anggota dari pukul 4.00 pagi sehingga tamat sekitar 10.30 pagi.Ketua Polis Johor, Datuk Kamarul Zaman Mamat berkata keadaan di kedua-dua pusat penamaan calon tenang dan terkawal.Para penyonkong mematuhi peraturan yang telah di tetapkan.

(Datuk Kamarul Zaman selepas memantau proses penamaan calon di Dewan Jubli Intan)

"Setelah selesai bermula tempoh berkempen. Ketua Polis Negara telah memberi amaran jelas bahawa jangan sesekali menyentuh perkara yang berkaitan dengan 3R. Kita telah melihat beeberapa pilahan raya yang lepas saya memberi nasihat dan amaran supaya perkara ini tidak berulang," kata Kamarul selepas memantau proses penamaan calon di Dewan Jubli Intan di sini.Beliau seterusnya mengingatkan calon, penyokong dan pemimpin parti politik agar terus mematuhi semua peraturan yang telah ditetapkan, terutama ketika berkempen.PRK Parlimen Pulai dan DUN Simpang Jeram dilaksanakan susulan kematian penyandangnya, Allahyarham Datuk Seri Salahuddin Ayub pada 23 Julai lepas.


PRK Parlimen Pulai : Suhaizan fokus santuni penyokong BN

JOHOR BAHRU, 27 Ogos - Calon Pakatan Harapan (PH) bagi Parlimen Pulai, Suhaizan Kaiat mengambil pendekatan menyantuni semua para pengundi kawasan berkenaan termasuk kumpulan akar umbi parti gabungan, Barisan Nasional (BN) sepanjang tempoh berkempen.Menurut Suhaizan, sokongan pemimpin BN di peringkat cawangan sangat diperlukan terutamanya bagi memberi pemahaman kepada ahli parti berkenaan tentang kepentingan kerjasama Kerajaan Perpaduan yang melibatkan PH dan BN."Sekiranya penerangan (kepentingan Kerajaan Perpaduan sampai ke cawangan, maknanya pimpinan utama UMNO negeri telah turun ke akar umbi."Saya rasa mereka boleh beri penerangan lebih jelas kepada akar umbi UMNO", jelasnya selepas memberikan ceramah dan kempen di bilik gerakan PH-BN di DUN Perling.Hadir sama pada majlis berkenaan, Presiden Amanah, Datuk Seri Mohamad Sabu dan Ketua UMNO Pulai, Datuk Nur Jazlan Mohamad. Tambah Suhaizan, dia juga telah turun padang bertemu dengan beberapa akar umbi BN dan UMNO bagi mengukuhkan lagi kerjasama ketika berkempen demi mendekati ahli-ahli parti gabungan itu.Selain PH, calon Perikatan Nasional (PN), Zulkifli Jaafar turut memulakan kempen pada hari pertama dengan bertemu para peniaga dan penduduk di pasar Malam Taman Cempaka.Pilihan Raya Kecil Parlimen Pulai menyaksikan pertembungan tiga penjuru antara Pakatan Harapan, Perikatan Nasional dan calon bebas.PRK Parlimen Pulai dan DUN Simpang Jeram diadakan susulan bekas penyandangnya Allahyarham Datuk Seri Salahuddin Ayub yang meninggal dunia pada 23 Julai lepas.


Isu semasa rakyat dominasi kempen PRK Parlimen Pulai

(Suhaizan Kaiat (kiri) Zulkifli Jaafar(tengah)dan Samsudin Mohamad Fauzi(kanan)/BERNAMA)

JOHOR BAHRU, 26 Ogos- Calon-calon Pilihan Raya Kecil Parlimen Pulai bersedia melaksanakan kempen menyantuni pengundi di kawasan berkenaan, selepas masing-masing disahkan layak bertanding.Setiap calon yang ditemui telah menyusun atur jadual kempen bermula hari ini hingga 8 September dengan tumpuan diberikan kepada isu semasa rakyat."Memang salah satu tugas besar saya semasa menjawat setiausaha politik adalah untuk menjaga Parlimen Pulai. Ini amanah yang diberi beliau (Allahyarham Datuk Seri Salahuddin Ayub)."Itu kita rasa dapat menyusun jentera lebih baik, Insya-Allah untuk berdepan pilihan raya ini," kata calon Pakatan Harapan, Suhaizan Kaiat."Kelebihan sebab saya lebih mengenali mereka. Macam masa COVID-19, saya banyak bertemu dengan masyarakat. Insya-Allah saya akan berusaha sedaya upaya membantu mereka," kata calon Perikatan Nasional, Zulkifli Jaafar. "Kami sudah ada jadual kami, tapi terpulang kepada rakyat. Saya nak beritahu dengan bagi satu kerusi kepada badan NGO macam kami ni, kerajaan tidak bertukar tapi suara rakyat ada di parlimen," kata calon Bebas, Samsudin Mohamad Fauzi.

(Suhaizan Kaiat, Samsudin Mohamad Fauzi dan Zulkifli Jaafar selepas diumumkan sebagai calon di Pusat Penamaan Calon di Dewan Jubli Intan Sultan Ibrahim/BERNAMA)


BN yakin dapat bantu calon PH menang kerusi Parlimen Pulai

(Datuk Seri Dr Ahmad Zahid ketika ditemui selepas hadir memberi sokongan kepada calon PH semasa menghantar borang pencalonan bagi kawasan Parlimen Pulai)

JOHOR BAHRU, 26 Ogos- Barisan Nasional (BN) yakin dapat membantu calon Pakatan Harapan, Suhaizan Kaiat memenangi kerusi Parlimen Pulai berikutan keserasian yang berjaya dibentuk sejak sembilan bulan lalu.Pengerusinya, Datuk Seri Dr Ahmad Zahid Hamidi berkeyakinan campuran undi penyokong PH dan BN dapat mengatasi dua lagi calon yang bertanding dalam Pilihan Raya Kecil (PRK) di kawasan tersebut."Walaupun sembilan bulan lalu, pernah bertempur dengan pertempuran sengit tapi sembilan bulan kemudian beberapa program disusun dengan rakan-rakan."Keserasian ni kerana Allahyarham (Datuk Seri Salahuddin Ayub) sendiri menyantuni ahli-ahli dalam UMNO dan parti-parti lain. Pulai ini agak mudah,"kata Ahmad Zahid ketika ditemui selepas hadir memberi sokongan kepada calon PH, Suhaizan Kaiat menghantar borang pencalonan bagi kawasan Parlimen Pulai di Dewan Jubli Intan Sultan Ibrahim, di sini.Hadir sama, Presiden Parti Amanah Negara, Datuk Seri Mohamad Sabu dan Naib Presiden UMNO, Datuk Seri Mohamed Khaled Nordin.Ahmad Zahid berkata perubahan landskap politik ketika ini juga menyebabkan kempen di Pulai perlu diubah, walaupun dilihat mempunyai kelebihan di atas kertas.

(Datuk Seri Dr Ahmad Zahid berarak bersama calon Pakatan Harapan bagi Parlimen P161 Pulai, Suhaizan Kaiat menuju ke Pusat Penamaan Calon/BERNAMA)


Parti bertanding dinasihatkan kempen secara tertib, berhemah

(Menteri Besar Johor Datuk Onn Hafiz Ghazi)

MUAR, 26 Ogos- Menteri Besar Johor Datuk Onn Hafiz Ghazi menasihati semua parti yang bertanding pada Pilihan Raya Kecil (PRK) P161 Parlimen Pulai dan N13 Simpang Jeram berkempen secara tertib dan berhemah.  "Saya jugak hendak minta tolong sebagai Menteri Besar Johor, mohon supaya semua pihak di sebelah sana dan jugak sebelah sini untuk sama-sama kita berkempen secara berhemah, secara baik, secara tertib, supaya keharmonian bangsa Johor ini tetap kita kekalkan."Jangan disebabkan kegairahan hendak berkempen dalam dua minggu, kita terpengaruh dengan cara kawan-kawan dari negeri lain kerana insya-Allah Johor ada cara Johor dan bangsa Johor sangat tahu apa yang saya maksudkan itu.

(Calon bertanding bagi PRK DUN Simpang Jeram (dari kiri) calon Bebas S. Jeganathan, Nazri Abdul Rahman PH dan Dr Mohd Mazri Yahya dari PN/BERNAMA)

Beliau berkata demikian kepada media ketika mengiringi calon bagi penamaan di Dewan Jubli Intan Sultan Ibrahim, Muar.

Sementara itu, beliau juga mengucapkan terima kasih kepada pihak Suruhanjaya Pilihan Raya yang memastikan proses penamaan hari ini berjalan lancar. Kehadiran beliau di Pusat Penamaan turut diiringi oleh Naib Presiden Parti Amanah Negara (AMANAH) Adly Zahari yang juga Timbalan Menteri Pertahanan dan Datuk Seri Dr Mujahid Yusof Rawa, Pengerusi Pakatan Harapan (PH) Perak serta Ketua UMNO Bahagian Bakri, Datuk Azman Ismail. Terdahulu, Suruhanjaya Pilihan Raya (SPR) mengumumkan Pilihan Raya Kecil Parlimen Pulai dan Dewan Undangan Negeri (DUN) Simpang Jeram bakal menyaksikan saingan tiga penjuru antara calon Pakatan Harapan (PH), Perikatan Nasional (PN) dan Bebas.Bagi Parlimen Pulai, calon yang disahkan bertanding mewakili PH, Bekas Speaker Dewan Negeri Johor, Suhaizan Kaiyat, PN diwakili Zulkifli Jaafar dan calon Bebas Samsudin Mohd Fauzi.Sementara di DUN Simpang Jeram pula, calon PH, Ir Nazri Abdul Rahman, calon PN, Dr Mohd Mazri Yahya dan calon Bebas, Jeganathan Subramaniam.


DUN Simpang Jeram sah bertanding tiga penjuru

(Penamaan calon Simpang Jeram: Calon PH, Ir Nazri Abdul Rahman, calon PN Dr Mohd Mazri Yahya serta calon Bebas, Jeganathan Subramaniam)

MUAR, 26 Ogos- Kerusi Dewan Negeri N.13 Simpang Jeram bakal menyaksikan saingan tiga penjuru dalam Pilihan Raya Kecil (PRK) Johor kali ini.

Ia melibatkan calon Pakatan Harapan (PH), Ir Nazri Abdul Rahman, calon Perikatan Nasional (PN), Dr Mohd Mazri Yahya serta calon Bebas, Jeganathan Subramaniam. Perkara itu diumumkan Pegawai Pengurus Pilihan Raya N13 Simpang Jeram, Jamil Hasni Abdullah pada 10.13 pagi tadi.

(DUN Simpang Jeram menyaksikan saingan tiga penjuru antara calon PH, PN dan Bebas)

“Saya berpuas hati memutuskan bahawa tiada kertas penamaan calon yang ditolak,” katanya ketika mengumumkan calon yang sah bertanding di Dewan Jubli Intan Sultan Ibrahim, di sini hari ini. Calon PN, Dr Mohd Mazri Yahya menyerahkan borang calonnya pada 9.04 pagi, sementara itu calon PH, Ir Nazri Abdul Rahman menyerahkan borang penamaannya pada 9.08 pagi. Calon Bebas, Jeganathan Subramaniam menyerahkan borangnya pada 9.18 pagi.


Pertandingan tiga penjuru di Parlimen Pulai

JOHOR BAHRU, 26 Ogos- Pilihan Raya Kecil Parlimen Pulai menyaksikan pertembungan tiga penjuru antara Pakatan Harapan, Perikatan Nasional dan seorang calon bebas. Bekas Speaker Dewan Negeri Johor, Suhaizan Kaiyat disahkan bertanding mewakili PH manakala Zulkifli Jaafar mewakili PN.Samsudin Mohd fauzi melengkapkan saingan tiga penjuru dengan bertanding sebagai calon bebas menggunakan logo kunci. Seorang lagi calon bebas yang telah membeli borang pencalonan tidak hadir untuk sesi penyerahan. Pengumuman calon diumumkan Pegawai Pengurus Pilihan Raya bagi kerusi Parlimen Pulai Miswan Yunus di Dewan Jubli Intan Johor Bahru, 10.10 pagi tadi.

Proses penamaan calon berjalan lancar dengan lebih 2,000 pegawai dan anggota polis ditugaskan bagi memastikan tiada provokasi daripada penyokong-penyokong calon yang hadir. Turut hadir, Presiden Parti Amanah Negara, Datuk Seri Mohamad Sabu. Seramai 166,653 pemilih berdaftar layak mengundi.Hari Pengundian Awal pada 5 September sementara Hari Pengundian Umum pada 9 September. Sebanyak 47 Pusat Pengundian Umum dan dua Pusat Pengundian Awal, akan beroperasi pada hari tersebut.

(Pegawai Pengurus Pilihan Raya bagi Kerusi Parlimen Pulai Miswan Yunus (tiga, kiri) mengumumkan calon-calon yang akan bertanding di kerusi Parlimen P161 Pulai/BERNAMA)


Pelbagai ragam penyokong parti Simpang Jeram

(Pelbagai ragam dan gelagat penyokong parti yang datang memberikan sokongan kepada calon mereka ke pusat penamaan calon, pagi ini)

MUAR, 26 Ogos- Proses penamaan calon hari ini menyaksikan pelbagai ragam dan gelagat penyokong parti yang datang memberikan sokongan kepada calon mereka ke pusat penamaan calon, pagi ini.Penyokong Pakatan Harapan kelihatan bertenaga dan menggamatkan suasana apabila menyanyikan lagu Ale Ale Malaysiaku Harimau Malaya dengan kehadiran penyokong anak muda Bakri. Tidak kurang juga suasana diimbangi dengan alunan zikir dan juga selawat dari penyokong parti Perikatan Nasional. Penyokong parti PN kelihatan lebih tenang dan bersahaja. Namun mereka memiliki persamaan iaitu sebagai penyokong mematuhi arahan Suruhanjaya Pilihan Raya (SPR) untuk berada dalam jarak 50 meter dari sempadan pusat penamaan. Semangat penyokong juga dizahirkan dengan berkongsi momen bersejarah bersama ahli keluarga mereka termasuk anak-anak kecil. PRK Johor bagi Parlimen Pulai dan Dewan Negeri Simpang Jeram diadakan susulan kematian penyandang kedua-dua kerusi berkenaan, Allahyarham Datuk Seri Salahuddin Ayub pada 23 Julai lalu.Salahuddin, yang juga Menteri Perdagangan Dalam Negeri dan Kos Sara Hidup, adalah Timbalan Presiden Amanah, penyandang kedua-dua kerusi berkenaan buat kali kedua, yang juga satu-satunya kerusi Amanah di Johor.SPR menetapkan 9 September ini bagi hari mengundi di kedua-dua kawasan itu.


Proses penamaan calon DUN Simpang Jeram pagi ini lancar

(Pegawai dan anggota polis tiba seawal 6.00 pagi  di PPC dan kawasan sekitar untuk membuat pemantauan dan menjaga keselamatan)

MUAR, 26 Ogos- Pegawai dan anggota polis termasuk kereta-kereta peronda tiba seawal 6.00 pagi pusat penamaan calon dan kawasan sekitar untuk membuat pemantauan dan menjaga keselamatan bagi memastikan tiada sebarang gangguan berlaku.Sebilangan petugas media dari pelbagai agensi tempatan yang tiba awal pagi ini di Pusat Penamaan Calon (PPC) bagi Pilihan Raya Kecil (PRK) N.13 Simpang Jeram. Proses penamaan calon bermula pada 9.00 pagi.Beberapa laluan ke Pusat Penamaan Calon Dewan Negeri Simpang Jeram ditutup. Penutupan jalan sementara melibatkan Jalan Arab bermula Bulatan Sulaiman hingga ke Bulatan Bakri bermula dari 7.00 pagi hingga 11.00 pagi.

(Sebilangan petugas media dari pelbagai agensi tempatan yang tiba awal pagi ini di Pusat Penamaan Calon bagi Pilihan Raya Kecil (PRK) N.13 Simpang Jeram)

Pengguna jalan raya dinasihatkan agar merancang perjalanan dan menggunakan laluan alternatif jalan lain. Calon Perikatan Nasional Dr Mohd Mazri Yahya bagi kerusi Dewan Undangan Negeri (DUN) Simpang Jeram tiba di Pusat Penamaan Calon di Dewan Jubli Intan pada 8:35 pagi bersama penyokong.Calon Pakatan Harapan, Timbalan Ketua Amanah kawasan Bakri, Ir Nazri Abdul Rahman, yang juga seorang jurutera, tiba di Pusat Penamaan Calon pada 8.55 pagi di Dewan Jubli Intan Sultan Ibrahim. Beliau yang tiba, lengkap dengan berpakaian baju Melayu turut diiringi seorang pencadang serta penyokongnya sebelum memasuki dewan berkenaan bagi meneruskan proses penyerahan dokumen pencalonan.Ketibaan beliau turut diarak penyokongnya yang membawa bendera parti selain, bersorak di sepanjang laluan sebelum memasuki PPC.Turut hadir memberi sokongan, Menteri Besar Johor Datuk Onn Hafiz Ghazi.


Pilihan raya: Saingan antara PH, PN di Simpang Jeram dijangka menarik

MUAR, 26 Ogos- 'Gelanggang' bagi Pilihan Raya Kecil Dewan Undangan Negeri (PRU DUN) Simpang Jeram, dibuka pagi ini.Berdasarkan keputusan Pilihan Raya Umum Dewan Undangan Negeri ke-15 (PRU DUN ke-15) lalu, saingan di PRU DUN Simpang Jeram dijangka menarik, khususnya melibatkan saingan antara Pakatan Harapan (PH) dengan Perikatan Nasional (PN).Penganalisis Politik Akademi Penyelidikan Strategik Nusantara, Dr Azmi Hassan menyeru, calon yang bertanding perlu memenuhi kriteria yang dimahukan rakyat."Pengundi sekarang sudah bijak. Mereka bijak memilih ataupun bijak memikir mana calon yang dapat memberi manfaat secara maksimum kepada mereka. "Pengundi selalunya mahu mengundi kepada mereka yang telah biasa kerana masalah yang kecil pun. Contohnya, longkang tersumbat pun mereka akan berhubung dengan wakil rakyat mereka, boleh memberi khidmat tetapi yang paling penting adalah (memberi khidmat kepada) orang ramai", katanya dalam satu temu bual bersama RTM.

(Penganalisis Politik Akademi Penyelidikan Strategik Nusantara, Dr Azmi Hassan)

Dr Azmi turut berpendapat, meski penghargaan perlu diberi kepada penyandangnya, Allahyarham Datuk Seri Salahuddin Ayub, namun tidak rasional jika hak parti lain dinafikan. Pertandingan perlu dilaksana selaras prinsip demokrasi."Sebaik-baik penghargaan adalah biar ada pertandingan. Jadi ini menunjukkan bahawa dari segi demokrasinya bahawa pengundi di kawasan tersebut menghargai.

"Jadi bagi saya, kalau tidak ada pertandingan kalau menang tanpa bertanding, katakanlah kita tidak tahu di mana sokongan penghuni Simpang Jeram itu", katanya.Pada PRU ke-15, Allahyarham Datuk Seri Salahuddin menang di DUN Simpang Jeram dengan majoriti undi 8,749 mengalahkan tiga calon lain.Bagi PRK kali ini, Nazri Abdul Rahman dari parti Amanah diumum sebagai calon PH.Beliau seorang jurutera yang sering terlibat dalam kerja sukarelawan dan amal, bersama beberapa pertubuhan bukan kerajaan.Laporan oleh Wartawan Grace Aisyah Kedayan


Polis Johor pantau elemen gangsterisme sepanjang PRK

JOHOR BAHRU, 25 Ogos- Polis Johor menubuhkan pasukan cantas yang diatur gerak bagi memastikan tiada kekacauan dan memantau elemen gangsterisme sepanjang Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram.

Ketua Polis Johor, Datuk Kamarul Zaman Mamat berkata, pasukan itu dianggotai 400 pegawai dan anggota yang akan menjamin kelancaran sepanjang tempoh berkempen.

Calon dan penyokong parti politik diingatkan supaya berkempen secara berhemah, bertoleransi dan tidak menimbulkan kacau ganggu termasuk cubaan merosakkan bahan-bahan kempen.

Pemantauan juga dibuat terhadap hantaran-hantaran status di media sosial

"Saya juga mengingatkan bahawa setiap ceramah, kempen dan sebagainya akan dipantau pihak polis untuk memastikan tiada perkara-perkara tidak diingini berlaku.

"Dan tidak melibatkan apa yg saya sentuh tadi iaitu 3R. Itu yang utama dalam kempen pilihan raya nanti," kata Kamarul Zaman kepada media di sini.

Menurut beliau 3,500 pegawai dan anggota polis ditugaskan sepanjang PRK di kedua-dua kerusi itu.

Semua calon dan parti politik boleh memohon permit ceramah bermula esok.

(Datuk Kamarul Zaman berkata, pasukan itu dianggotai 400 pegawai dan anggota yang akan menjamin kelancaran sepanjang tempoh berkempen)


PRK Simpang Jeram: Semua parti bebas bertanding, legasi perlu diteruskan

KUALA LUMPUR, 25 Ogos - Berbaki kurang 24 jam sahaja lagi 'gelanggang' Pilihan Raya Kecil (PRK) Dewan Negeri Simpang Jeram membuka tirai secara rasmi esok.

Wartawan RTM, Grace Aisyah Kedayan mendapatkan penganalisis politik dari Akademi Penyelidikan Strategik Nusantara (NASR) Dr Azmi Hassan untuk mengupas lebih lanjut prinsip keadilan demokrasi di negara ini.

Beliau berkata, pilihan raya bukan sekadar menyuburkan demokrasi, malah penentu masa depan negara dengan pemilihan calon yang tepat untuk meneruskan legasi perjuangan Allahyarham Datuk Seri Salahuddin Ayub.

"Allahyarham Salahuddin dikatakan sinonim dengan Simpang Jeram. Ini dibuktikan apabila beliau menang selama dua penggal di kawasan itu... memang tidak dapat dinafikan lagi bahawa aura Allahyarham itu akan memihak kepada Pakatan Harapan (PH) dan juga Barisan Nasional (BN).

"Kalau kita lihat percaturan antara PH dan BN daripada awal lagi mereka memberi laluan kepada Parti Amanah Negara (AMANAH) ataupun Pakatan Harapan," katanya ketika ditemui RTM.

Dilaporkan, BN tidak meletakkan calon di kerusi itu dan memberi laluan AMANAH iaitu Timbalan Ketua Amanah Kawasan Bakri, Nazri Abdul Rahman sebagai calon Dun Simpang Jeram.

Sementara itu, PAS pula akan meletakkan calon di kerusi itu meski belum mendedahkan maklumat lanjut mengenai calon taruhan mereka.

Manakala, Parti Ikatan Demokratik Malaysia (MUDA) mengesahkan tidak akan bertanding bagi kerusi DUN Simpang Jeram.

Sementara itu, mengulas kenyataan seorang pemimpin PKR yang menggesa agar PN tidak bertanding dalam PRK DUN Simpang Jeram, beliau menjelaskan semua parti bebas meletakkan calon masing-masing meski berbeza idealogi politik.

"Ini selaras dengan sistem demokrasi, itu tidak seharusnya berlaku. Memang betul penghargaan (memberi laluan) kepada Allahyarham Salahuddin, tapi sebaik-baik penghargaan adalah biar ada pertandingan bagi mana-mana parti.

"Sekiranya tiada pertandingan, misalnya kalau menang tanpa bertanding, kita tidak akan tahu dimana sokongan sebenar penghuni (pengundi) Simpang Jeram itu," katanya.

Kata Azmi, jika dahulu PAS meletakkan calon untuk bertanding di kawasan itu, ini menunjukkan bahawa wujud demokrasi yang baik.

Tambahnya, ini sekali gus memberi peluang kepada pengundi Simpang Jeram untuk memilih calon wakil mereka.

Mengenai pemilihan calon pula, Azmi berpendapat calon yang bertanding perlu memenuhi kriteria yang dimahukan rakyat.

"Pengundi sekarang sudah bijak. Mereka bijak memilih ataupun bijak memikir calon mana yang dapat memberi manfaat secara maksimum kepada mereka.

"Pengundi selalunya mahu mengundi kepada calon yang dah biasa dikenali atau mudah didekati kerana masalah yang kecil seperti longkang tersumbat pun mereka akan berhubung dengan wakil rakyat mereka.

Jelasnya, apa yang penting adalah calon tersebut memberi khidmat yang baik kepada orang ramai.

PRK Johor bagi DUN Simpang Jeram diadakan susulan kematian penyandangnya, Allahyarham Datuk Seri Salahudin Ayub pada 23 Julai lalu.

Datuk Seri Salahuddin menang selama dua penggal bagi kawasan DUN Simpang Dun Jeram pada 2018 dan 2022.

Pada PRU ke-15, Salahuddin mempertahankan kerusi yang sama dengan majoriti 2,399 undi.

Allahyarham sekali gus mengalahkan calon Perikatan Nasional, Zarul Salleh dengan 6,350 undi, calon Barisan Nasional, Datuk Lokman Md Don (6,062) dan calon Pejuang, Mahaizal Mahmor (208) undi.

Berdasarkan semakan dibuat pada 23 Julai lalu, di DUN Simpang Jeram akan menyaksikan seramai 40,379 individu layak mengundi.

Di DUN Simpang Jeram pula terdapat sebanyak 14 pusat mengundi dan tiada pengundi awal.

Suruhanjaya Pilihan Raya (SPR) menetapkan penamaan calon bagi Parlimen Pulai dan DUN Simpang Jeram ialah 26 Ogos manakala pengundian pada 9 September.


PRK Pulai, Simpang Jeram: Penyokong perlu jaga jarak 50 meter dari pusat penamaan calon

KUALA LUMPUR, 23 Ogos - Suruhanjaya Pilihan Raya (SPR) mengingatkan kepada orang ramai serta penyokong parti politik dilarang menunggu atau berada dalam jarak 50 meter dari sempadan pusat penamaan calon (PPC) bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram pada Sabtu ini.Setiausaha SPR, Datuk Indera Ikmalrudin Ishak berkata, setiap bakal calon hanya dibenarkan diiringi seorang pencadang dan seorang penyokong calon untuk memasuki PPC."Turut diingatkan penggunaan semua jenis alat muzik atau pembesar suara bagi tujuan dakyah politik melalui apa cara termasuk menerusi penggunaan apa jenis kenderaan tidak dibenarkan pada hari penamaan calon," katanya menerusi kenyataan hari ini.Jelasnya, ia adalah satu kesalahan di bawah Akta Kesalahan Pilihan Raya 1954.Pada hari penamaan calon (HPC), beliau turut mengingatkan agar kertas penamaan calon hendaklah diserahkan kepada Pegawai Pengurus di pusat penamaan calon dari 9 pagi hingga 10 pagi.PPC bagi Parlimen Pulai adalah di Dewan Jubli Intan Sultan Ibrahim, manakala PPC bagi DUN Simpang Jeram pula akan diadakan di Dewan Jubli Intan Sultan Ibrahim, Muar."Bagi melancarkan proses penamaan calon, SPR menyarankan kepada bakal calon yang ingin bertanding pada PRK Parlimen Pulai dan DUN Simpang Jeram agar mengisi borang dan membuat semakan awal dengan Pejabat Pegawai Pengurus atau Pejabat Pilihan Raya Negeri Johor sebelum hari penamaan calon," katanya.

Ikmalrudin berkata, jika mana-mana bakal calon sudah membayar deposit pilihan raya, mereka perlu membawa resit pembayaran pada hari penamaan calon sebagai bukti bayaran.Beliau turut mengingatkan calon yang mewakili mana-mana parti politik supaya mengemukakan surat kebenaran untuk menggunakan simbol parti yang diwakili ketika menyerahkan kertas penamaan calon.“SPR menyeru kepada bakal calon dan parti-parti politik yang terlibat agar sentiasa mematuhi undang-undang, peraturan, tata etika dan arahan dikeluarkan SPR, Polis Diraja Malaysia dan PBT bagi memastikan proses penamaan calon dapat berjalan dengan baik dan lancar,” kata Ikmalrudin.PRK bagi kerusi Parlimen Pulai dan DUN Simpang Jeram diadakan ekoran kekosongan luar jangka berikutan kematian penyandangnya, Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas.SPR menetapkan tarikh penamaan calon kedua-dua PRK pada 26 Ogos, pengundian awal 5 Sept dan hari pengundian pada 9 Sept.


Suhaizan, Nazri calon PH bagi PRK Pulai, Simpang Jeram

(Suhaizan Kaiat dan Nazri Abdul Rahman)

JOHOR BAHRU, 19 Ogos- Bekas Speaker Dewan Undangan Negeri (DUN) Johor, Suhaizan Kaiat diumum sebagai calon Pakatan Harapan (PH) bagi Pilihan Raya Kecil (PRK) bagi Parlimen Pulai.

Selain itu, Nazri Abdul Rahman diumum sebagai calon kerusi DUN Simpang Jeram.Presiden Parti Amanah Negara (Amanah), Datuk Seri Mohamad Sabu memaklumkan, kedua-dua mereka adalah calon daripada parti itu yang akan bertanding mempertahankan kedua-dua kerusi milik parti berkenaan.Suhaizan, 50, merupakan Setiausaha Politik kepada Allahyarham Datuk Seri Salahuddin Ayub yang meninggal dunia pada 23 Julai lepas.Allahyarham penyandang kepada kedua-dua kerusi tersebut.Dalam pada itu, Nazri, 56, bekerja sebagai jurutera Majlis Perbandaran Muar selama 30 tahun.Suruhanjaya Pilihan Raya Malaysia (SPR) menetapkan hari pengundian kedua-dua PRK tersebut pada 9 September lalu.


Tembok Perpaduan tetap teguh walau diasak gelombang hijau

PUTRAJAYA, 14 Ogos- Gabungan Pakatan Harapan-Barisan Nasional (PH-BN) berjaya bertahan meskipun berhadapan cabaran habis-habisan Perikatan Nasional (PN) dalam Piilhan Raya Umum Dewan Undangan Negeri (PRU DUN) ke-15.Jurucakap Kerajaan Perpaduan, Fahmi Fadzil berkata gabungan itu bukan sahaja meraih undi popular tetapi tiada calonnya hilang deposit, berbanding PN yang gagal memperoleh satu perlapan undian diperlukan di 18 kerusi."Gelombang hijau datang, tetapi Tembok Perpaduan berdiri," katanya merujuk kepada sokongan yang mengambil sempena warna parti PAS.Fahmi berkata, PH-BN yang meraih hampir 50% daripada jumlah undi hanya memperoleh 40% daripada 245 kerusi kerana pembahagian kawasan DUN yang kurang seimbang.Dalam PRU DUN di enam negeri, PH-BN memenangi 3,399,472 undi iaitu undi popular 49.58% berbanding PN sebanyak 3,382,455 undi (49.33%)."Jadi Selangor, Negeri Sembilan dan Pulau Pinang telah menunjukkan bahawa, di lapangan, pendekatan perpaduan boleh berfungsi," kata Pengarah Komunikasi PH itu, merujuk kepada tiga negeri yang dimenangi gabungan itu.Fahmi juga berkata gabungan kerajaan persekutuan yang turut merangkumi Gabungan Parti Sarawak (GPS) dan Gabungan Rakyat Sabah (GRS), kini memegang sembilan pentadbiran negeri, dan hampir dua pertiga daripada semua kerusi DUN di negara ini.

Beliau seterusnya berkata, faktor peratusan keluar mengundi yang rendah mungkin disebabkan kelesuan pengundi berikutan PRU ke-15 diadakan tidak sampai setahun sebelum ini.Fahmi menambah, kerajaan perpaduan kini perlu melihat kepada calon, jentera, manifesto, dasar dan kaedah kempennya untuk menentukan bagaimana ia boleh meningkatkan prestasinya dalam pilihan raya umum ke-16."Dalam beberapa minggu akan datang, kami akan cuba melihat data secara terperinci untuk benar-benar mencuba dan memahami semua faktor ini," katanya dalam temu bual dengan akhbar harian, Malay Mail di Kementerian Komunikasi dan Digital di sini.Fahmi juga berkata beliau mendapati pengundi kurang berminat untuk menghadiri kempen pada separuh pertama tempoh berkempen, tetapi lebih ramai hadir ketika tarikh pengundian semakin hampir.PRU DUN ke-15 di enam negeri menyaksikan PN mengukuhkan cengkamannya di Kedah, Kelantan dan Terengganu sambil mencatat prestasi lebih baik di Selangor, Negeri Sembilan dan Pulau Pinang yang kekal bawah gabungan PH-BN.-MALAY MAIL


Dua nama calon PH dan BN dimuktamad

JOHOR BAHRU, 18 Ogos - Nama dua calon daripada Pakatan Harapan (PH) dan Barisan Nasional (BN) Johor telah dimuktamadkan untuk bertanding pada Pilihan Raya Kecil (PRK) Johor, Parlimen Pulai, dan Dewan Undangan Negeri (DUN) Simpang Jeram.Pengerusi Amanah Johor, Aminolhuda Hassan berkata, nama-nama calon bertanding akan diumumkan di Simpang Jeram, Muar pada malam 23 Ogos depan.Kedua-dua nama yang dicalonkan merupakan anak jati Johor yang baru bertanding di kawasan itu.Aminolhuda optimis, PH dapat mengekalkan kemenangan di dua kerusi tersebut hasil kerjasama PH dan BN.Kemenangan juga boleh dicapai, sekiranya rakyat memberi sokongan kepada proses pilihan raya, dan keluar mengundi."BN dia merupakan rakan kongsi yang dah sedia memberikan sokongan, tidak berbelah bagi, khusus di Johor lah, untuk memastikan bahawa masyarakat di Johor ini, masyarakat yang pendekatan dia sederhana, dan pemikiran maju ke hadapan, untuk kestabilan negeri," kata Aminolhuda, di sini.

(Pengerusi Badan Perhubungan UMNO Johor, Datuk Seri Mohamed Khaled Nordin)

Selain itu, Pengerusi Badan Perhubungan UMNO Johor, Datuk Seri Mohamed Khaled Nordin berkata, BN sebagai parti menyokong Kerajaan Perpaduan komited membantu PH di Pulai dan Simpang Jeram."Sebagai salah satu anggota yang membentuk Kerajaan Perpaduan jadi Pakatan Harapan adalah rakan kita dalam Kerajaan Perpaduan dan Pakatan Harapan akan bertanding manakala BN akan bantu," kata Khaled, di sini.


Gabungan PH, BN bentuk kerajaan di Negeri Sembilan

(Anthony Loke, Datuk Seri Aminuddin Harun dan Datuk Seri Jalaluddin Alias meraikan kejayaan bersama PH-BN di Seremban/BERNAMA)

SEREMBAN, 13 Ogos- Gabungan Pakatan Harapan (PH) dan Barisan Nasional (BN) berjaya membentuk kerajaan di Negeri Sembilan apabila menang dengan majoriti mudah iaitu 24 kerusi daripada 36 kerusi dalam Pilihan Raya Umum Dewan Undangan Negeri ke-15 (PRU DUN ke-15).Pakatan Harapan (PH) menang dengan 17 kerusi,  manakala Barisan Nasional (BN) menang  dengan 14 kerusi.Menurut Pengerusi Pakatan Harapan Negeri Sembilan, Datuk Seri Aminuddin Harun, PH tewas di lima kerusi Dewan Undangan Negeri (DUN) dan keputusan itu adalah sesuatu yang tidak dijangka.

(Pengerusi Pakatan Harapan Negeri Sembilan, Datuk Seri Aminuddin Harun/BERNAMA)

"Kita tidak jangka kita tewas di lima kerusi kerana kita lihat mungkin ada beberapa perkara yang harus kita buat post-mortem lepas ini mengapa kekalahan ini berlaku dan bagaimana perkara ini harus diatasi."Bagaimana penyampaian maklumat kepada mereka ini penting kerana apa yang berlaku sebenarnya, bila maklumat tidak sampai kepada mereka, ini keputusan yang berlaku pada mereka di luar sana", katanya pada Perhimpunan Keputusan Pilihan Raya PH-BN Negeri Sembilan, di Seremban.Calon tumpuan turut menang di kerusi yang ditandingi iaitu Timbalan Pengerusi BN, Datuk Seri Mohamad Hasan (N.27 Rantau), Setiausaha Agung DAP, Anthony Loke Siew Fook (N.01 Chennah) dan Ketua UMNO Bahagian Jelebu, Datuk Seri Jalaluddin Alias (N.02 Pertang).Pada Pilihan Raya Umum ke-14 (PRU ke-14), PH menang dengan 20 kerusi iaitu DAP dengan 11 kerusi, PKR enam kerusi dan Amanah tiga kerusi, manakala BN menang 16 kerusi dengan UMNO 15 kerusi dan MIC satu kerusi.Dalam pada itu, Datuk Seri Aminuddin Harun turut mengumumkan cuti peristiwa bagi Negeri Sembilan Isnin ini sempena kemenangan PH-BN pada PRU DUN ke-15 ini.


PRU DUN ke-15: PH, PN masing-masing kuasai tiga negeri

PUTRAJAYA, 13 Ogos - Pilihan Raya Umum Dewan Undangan Negeri ke-15 (PRU DUN ke-15) menyaksikan Pakatan Harapan (PH) berjaya menguasai tiga negeri iaitu Selangor, Negeri Sembilan dan Pulau Pinang.Pengerusi Suruhanjaya Pilihan Raya (SPR), Tan Sri Abdul Ghani Salleh berkata di Pulau Pinang, PH menang 27 kerusi DUN daripada 40 kerusi manakala Perikatan Nasional (PN) menang 11 kerusi dan Barisan Nasional (BN) dua kerusi."Di Selangor, PH memenangi 32 daripada 56 kerusi Dewan Negeri yang dipertandingkan, PN menang 22 kerusi dan BN mendapat dua kerusi," katanya dalam kenyataan.Tambah Abdul Ghani, di Negeri Sembilan, PH memenangi 17 kerusi daripada 36 kerusi Dewan Negeri yang dipertandingkan. Barisan Nasional (BN) memenangi 14 kerusi manakala PN memenangi lima kerusi.

Dalam pada itu, Abdul Ghani memaklumkan Perikatan Nasional (PN) juga kekal sebagai kerajaan negeri di Kedah, Kelantan dan Terengganu.Di Kedah, Perikatan Nasional (PN) menawan 33 kerusi daripada 36 kerusi dipertandingkan manakala Pakatan Harapan (PH) mendapat tiga kerusi."Di Kelantan, Parti Islam Se Malaysia (PAS) menawan 43 kerusi Dewan Negeri daripada 45 kerusi dipertandingkan. Barisan Nasional (BN) dan Pakatan Harapan (PH) masing-masing mendapat satu kerusi," katanya.Sementara itu, bagi Dewan Undangan Negeri (DUN) Terengganu, PAS menyapu bersih kesemua 32 kerusi DUN yang dipertandingkan.Abdul Ghani berkata, Pilihan Raya Kecil (PRK) Kuala Terengganu pula menyaksikan, PAS menawan semula kerusi itu dengan calonnya Datuk Ahmad Amzad Hashim mengekalkan kemenangan dengan mengalahkan calon PH Azan Ismail dengan majoriti 47,266 undi.Dalam pada itu, mengenai peratusan keluar mengundi, Abdul Ghani berkata Terengganu mencatatkan peratusan keluar mengundi tertinggi berbanding lima negeri iaitu sebanyak 74.79 peratus.Kedah pula mencatatkan peratusan keluar mengundi sebanyak 73.86 peratus, Pulau Pinang 72.67 peratus, Selangor 72 peratus, Negeri Sembilan 68.35 peratus manakala Kelantan 60.96 peratus.PRK Kuala Terengganu pula menyaksikan peratusan keluar mengundi adalah sebanyak 73.34 peratus."Jumlah peratusan pengundian meliputi jumlah pengundi biasa, pengundi awal dan pengundi pos yang telah mengundi," kata Abdul Ghani.


PRK Pulai, Simpang Jeram lapan borang pencalonan terjual

JOHOR BAHRU, 18 Ogos- Sebanyak lapan borang penamaan calon telah terjual bagi tujuan Pilihan Raya Kecil (PRK) Parlimen Pulai dan DUN Simpang Jeram.Dua daripadanya melibatkan Parlimen Pulai manakala empat lagi DUN Simpang Jeram dengan seorang bakal calon telah membayar deposit.Pengarah Suruhanjaya Pilihan Raya (SPR) Johor, Nor Nekman Jaimon memaklumkan persiapan menjelang PRK di dua tempat itu juga berjalan lancar termasuk taklimat kepada petugas pilihan raya dan media."Bagi tujuan Pegawai Pengurus untuk Parlimen Pulai, pegawai pengurus yang dilantik ialah Haji Miswan Yunus iaitu Setiausaha Majlis Bandaraya Johor Bahru (MBJB)."Manakala untuk DUN Simpang Jeram, pegawai pengurus adalah Jamil Hasni Abdullah, YDP Majlis Perbandaran Muar."Jumlah petugas bagi Pulai seramai 2,674 manakala bagi Simpang Jeram adalah 674," katanya.

(Pengarah SPR Johor, Nor Nekman Jaimon)

Beliau sebelum itu menghadiri sesi taklimat bersama petugas media sempena PRK di 2 kawasan itu, di sini hari ini.Antara yang ditekankan adalah pergerakan media semasa proses penamaan calon dan hari mengundi selain penerangan mengenai proses undi awal membabitkan media.Sementara itu, daftar pemilih yang direkodkan sehingga 23 Julai tahun ini adalah 166,653 di Parlimen Pulai, sementara 40,379 daftar pemilih di Simpang Jeram.Sebanyak 49 pusat mengundi terdapat di Parlimen Pulai, dengan 2 merupakan pusat mengundi awal di Ibu Pejabat Pasukan Polis Marin Wilayah 2, Tampoi dan Balai Polis Kempas.Di DUN Simpang Jeram pula, sebanyak 14 pusat mengundi akan dibuka semasa hari mengundi pada 9 September nanti.


SERDANG, 13 Ogos- Kejayaan mempertahankan kuasa pentadbiran negeri Selangor selama lebih dua penggal, bukti keyakinan rakyat terhadap kepimpinan yang telus, cekap dan berintegriti.Majoriti pengundi nyata berpuas hati dengan prestasi yang ditunjukkan, selain gembira dengan keharmonian rakyat berbilang kaum di negeri itu yang semakin utuh.Pada masa sama, menikmati manfaat daripada pembangunan pesat yang saksama dan berterusan."Saya hendak ucapkan tahniah kepada pengundi-pengundi yang memilih Kerajaan Perpaduan juga. Jadi, pentadbiran itu masih senang lagi dilakukan dan pembangunan yang dirancangkan. Insya-Allah, saya doakan mudah-mudahan diteruskan," kata pemimpin komuniti Melayu Serdang, Ali Mahmud."Kita tengok Selangor memang semakin maju dan saya gembiralah kerana yang paling penting sekali perpaduan yang ada antara semua kaum dan setiap kaum pun tidak ada yang ketinggalan. Jadi, yang itu yang paling penting. Sebagai rakyat, kita hanya nak kestabilan. Kita nak kehidupan yang harmoni dan yang paling penting juga dari segi modal insan untuk anak-anak kita," kata penduduk Serdang, Sufriana Mohd Taib. "Pilihan raya ini untuk menentukan kerajaan yang stabil yang dapat membentuk kerajaan negeri Selangor, yang sedia ada. Dapat mengekalkan Kerajaan Perpaduan. Boleh ditingkatkan kerjasama kita dan pentadbiran akan dikemaskan lagi," kata penduduk Shah Alam, Badaruzaman Ismail."Saya harap calon yang dipilih dapat mendekati lagi masyarakat sebab ada banyak masalah tempatan kena diselesaikan. Itu bukan isu yang besar tetapi harap boleh dapatkan secepat mungkin," luah pemimpin komuniti Taman Perumahan Serdang, Leong Sze Kwok."Saya sudah mastautin di Selangor 50 tahun ke atas. Sampai sekarang ok. Selangor sangat bagus. Siapa yang perintah, saya syukur, tidak ada apa-apa masalah. Jangan banding Selangor dengan lain negeri. Kita memang di Selangor, semua rakyat semua bekerjasama. Kita duduk macam saudara," kata penduduk Serdang, Thanabalan A/L Muniandy.

(Pengundi Selangor berpuas hati prestasi kerajaan negeri/Foto hiasan)


PRU DUN ke-15: PDRM terima 42 laporan MyKad disalah guna

KUALA LUMPUR, 13 Ogos- Polis Diraja Malaysia (PDRM) telah menerima sebanyak 42 laporan polis berhubung dakwaan kad pengenalan digunakan individu lain untuk mengundi.Ketua Polis Negara, Tan Sri Razarudin Husain menyatakan kesemua laporan berkenaan diterima setakat pukul 6 petang Sabtu, di enam negeri yang terlibat dengan PRU DUN ke-15.Beliau juga memaklumkan laporan paling banyak diterima di Selangor iaitu 16, diikuti Kedah (9) Pulau Pinang (8), Terengganu (5), Negeri Sembilan (3) dan Kelantan (1)."Kita menjangkakan laporan atas Seksyen 7 Akta Kesalahan Pilihan Raya 1954 ini, salah guna kad pengenalan orang lain akan meningkat, mungkin lepas dari pukul 6 itu ada laporan lagi, kita percaya begitulah," katanya.

(Ketua Polis Negara, Tan Sri Razarudin Husain)

Beliau menyatakan demikian dalam sidang media khas di Bukit Aman, di sini pada Sabtu.Tambah Razarudin, polis akan memanggil saksi dan pengadu dalam masa terdekat untuk melengkapkan kertas siasatan.Selain itu, polis turut menerima enam lagi laporan antaranya melibatkan kes peti undi tidak diikat yang berlaku di Pulau Pinang, individu yang tidak berpuas hati jari kanannya dicelup dakwat, mencetak kertas undi palsu dan memakai baju berlambang parti politik dalam pusat mengundi.


Kerajaan teliti keputusan PRU DUN ke-15

KUALA LUMPUR, 13 Ogos- Kerajaan Perpaduan akan meneliti data keputusan Pilihan Raya Umum Dewan Undangan Negeri ke-15 (PRU DUN ke-15), termasuk peratusan keluar mengundi untuk penambahbaikan usaha menyantuni rakyat.Menteri Komunikasi dan Digital yang juga jurucakap Kerajaan Perpaduan, Fahmi Fadzil berkata Kerajaan Perpaduan perlu meneliti data keputusan memandangkan keputusan pilihan raya baru sahaja diumumkan."Masih awal untuk memberikan reaksi, sebab banyak maklumat dan data yang belum kita perolehi... dan ia mungkin mengambil masa beberapa hari," katanya kepada media selepas ditanya berhubung keputusan PRU DUN ke-15 di Pusat Dagangan Dunia (WTC), di sini malam tadi. Jelasnya, keputusan PRU DUN ke-15 kali ini tidak jauh tersasar daripada jangkaan berdasarkan tinjauan dan kaji selidik yang dilakukan sebelum ini. "Kita ambil data ini dengan teliti, dan kena fahami apa yang berlaku dan saya rasa kita akan faham dengan lebih mendalam," katanya.PRU DUN ke-15 menyaksikan gabungan PH-BN menang di tiga negeri iaitu Selangor, Negeri Sembilan dan Pulau Pinang. Manakala Parti Islam Se-Malaysia (PAS) bersama Perikatan Nasional (PN) menang di Kelantan, Terengganu dan Kedah.

(Azalina Othman (kiri), Ahmad Zahid dan Fahmi Fadzil)


Mohamad Hassan menang bergaya di DUN Rantau

SEREMBAN, 13 Ogos - Timbalan Pengerusi Barisan Nasional (BN), Datuk Seri Mohamad Hassan menang bergaya apabila berjaya mempertahankan kerusi Dewan Undangan Negeri (DUN) Rantau dengan majoriti 10, 280 undi pada Pilihan Raya Umum Dewan Undangan Negeri ke-15 (PRU DUN ke-15), Negeri Sembilan pada Sabtu.Beliau mengalahkan calon muka baharu Perikatan Nasional (PN) Rozmal Malakan yang memperoleh undi sebanyak 6,677 undi.Berdasarkan data keputusan Suruhanjaya Pilihan Raya (SPR), Ahli Parlimen Rembau itu memperoleh 16,957 undi.Beliau yang juga Menteri Pertahanan itu pernah menjadi Menteri Besar Negeri Sembilan dari tahun 2004 hingga 2018.Mohamad Hasan merupakan penyandang kerusi DUN Rantau sejak 2004.


BN, rakan Kerajaan Perpaduan hormat keputusan rakyat

KUALA LUMPUR, 13 Ogos- Barisan Nasional (BN) bersama rakan dalam Kerajaan Perpaduan menghormati keputusan PRU DUN ke-15 di enam negeri yang telah diterjemahkan oleh rakyat, pada Sabtu.Pengerusi BN, Datuk Seri Dr Ahmad Zahid Hamidi berkata keputusan yang diumumkan telah mengekalkan penguasaan Kerajaan Perpaduan di Selangor, Negeri Sembilan dan Pulau Pinang."Mandat yang diperoleh telah menjadi asas kepada kebersamaan parti di bawah Kerajaan Perpaduan untuk terus bekerjasama dan memperkasa sinergi bagi mengekalkan Kerajaan Perpaduan ini untuk tempoh 5 tahun mendatang."Barisan Nasional mengucapkan tahniah buat calon yang telah berjaya. Terimalah amanah ini untuk terus berkhidmat dan berbakti kepada rakyat."Buat yang tidak berjaya, teruslah beristiqomah dan jangan pernah berhenti untuk terus memperjuangkan aspirasi rakyat di saat kita berhadapan dengan pelbagai cabaran," katanya dalam kenyataan media, di sini malam ini.

(Pengerusi BN, Datuk Seri Dr Ahmad Zahid Hamidi/Foto fail Bernama)

Ahmad Zahid turut menzahirkan penghargaan kepada seluruh rakyat Malaysia yang telah melaksanakan tanggungjawab dan amanah, sekali gus menyuburkan proses demokrasi dalam negara, "Ucapan setinggi-tinggi penghargaan di atas komitmen dan keprihatinan demi menentukan masa depan yang lebih baik buat negeri dan negara," menurutnya.Beliau juga berterima kasih kepada semua ahli parti, jentera dan sukarelawan yang telah bekerja keras menjayakan kempen dan bertungkus-lumus membantu Barisan Nasional."Kini, masa untuk kita bersatu hati dan terus bekerja keras demi memastikan perpaduan dipelihara, kestabilan dijaga demi kemakmuran rakyat Malaysia," tambah beliau dalam kenyataan itu.


Mahfuz tewas di tangan bekas pemain bola sepak kebangsaan

ALOR SETAR, 13 Ogos- Perebutan kerusi Dewan Negeri N14 Alor Mengkudu menyaksikan calon Pakatan Harapan (PH) Kedah Datuk Mahfuz Omar yang juga pengerusi parti itu tewas kepada calon Perikatan Nasional (PN) Muhammad Radhi Mat Din, bekas pemain bola sepak kebangsaan yang memperoleh majoriti 10,104 undi.

Mahfuz yang juga bekas Ahli Parlimen Pokok Sena itu memperoleh 8,832 undi manakala Radhi bekas Kapten Bola Sepak Kedah mendapat 18,936 undi.Kedua-dua calon itu pernah bertanding di Parlimen Pokok Sena pada PRU ke-14. Sementara itu, calon PH Teh Swee Leong berjaya mengekalkan kerusi N14 Kota Darul Aman dengan majoriti 5,650 undi.Beliau yang juga penyandang kerusi itu mendapat 11,178 undi menewaskan pencabarnya daripada PN Chuah See Seng 5,528 undi"Untuk PRU DUN ke-15 ini, saya ucapkan terima kasih kepada pengundi yang telah memberi kemenangan kepada kerusi Kota Darul Aman."Kali ini kita melihat satu perubahan daripada pengundi. Kita juga akan melihat memperbaiki kekurangan pada PRU DUN ke-15 ini," katanya di sini.Bagi dua kerusi di Langkawi, N01 Ayer Hangat dan N02 Kuah dimenangi oleh calon daripada parti PN.Kerusi Ayer Hangat dimenangi oleh Samsilah Siru dengan 10,701 undi menewaskan calon BN dan dua calon Bebas dengan majoriti 3,824 undi.Manakala Kerusi DUN Kuah pula dimenangi oleh Amar Pared Mahamud dengan 13,364 undi menewaskan calon daripada PH dan seorang calon bebas dengan majoriti 7,970 undi.


PH-BN kekal kuasa di Selangor menang 29 kerusi

KUALA LUMPUR, 12 Ogos - Pakatan Harapan mengekalkan kuasanya bagi Negeri Selangor apabila memenangi 29 kerusi Dewan Negeri dari 56 kerusi yang dipertandingkan.Ini sekali gus PH memperolehi majoriti melebihi 50 peratus daripada keseluruhan kerusi dipertandingkan.Keseluruhan pengundian itu sehingga pukul 11.31 malam tadi.Sementara itu, bagi Negeri Sembilan pula, tiada majoriti diperolehi oleh mana-mana parti.Gabungan PH dan BN telah memenangi 31 kerusi daripada 36 kerusi.

Menurut Pengerusi Suruhanjaya Pilihan Raya (SPR) Tan Sri Abdul Ghani Salleh, PH telah memenangi 17 kerusi DUN Negeri Sembilan manakala BN memenangi 14 kerusi dan PN akur dengan memenangi 5 kerusi."Berdasarkan kepada keputusan yang diperolehi ini, tiada mana-mana parti yang berjaya memperolehi suatu majoriti melebihi 50 peratus daripada jumlah kerusi yang dipertandingkan," katanya dalam sidang media di Ibu Pejabat SPR, di sini, hari ini.Ini termasuk kerusi DUN Sikamat yang dimenangi Pengerusi PH Negeri, Datuk Seri Aminuddin Harun.


PH terus teraju Pulau Pinang, PN kekal di Kedah

(Tan Sri Abdul Ghani Salleh mengumumkan keputusan terkini bagi PRU DUN ke-15 di ibu pejabat SPR malam ini/Foto Bernama)

PUTRAJAYA, 12 Ogos- Pakatan Harapan (PH) terus menerajui Pulau Pinang, apabila Suruhanjaya Pilihan Raya (SPR) mengumumkan parti itu memperoleh majoriti melebihi 50 peratus daripada kerusi dipertandingkan.Pengerusi SPR, Tan Sri Abdul Ghani Salleh berkata PH telah memenangi 21 kerusi daripada 40 yang dipertandingkan."Bagi keseluruhan pengundian sehingga pukul 10.34 malam, PH telah memenangi 21 kerusi daripada 40 diperuntukkan, dengan ini berjaya memperoleh suatu majaroti melebihi 50 peratus daripada jumlah kerusi dipertandingkan," katanya dalam sidang media, di sini malam ini. Dalam sidang media sama, Abdul Ghani turut mengumumkan kemenangan Perikatan Nasional (PN) pada Pilihan Raya Dewan Negeri Kedah."Bagi keseluruhan pengundian sehingga pukul 10.20 malam, PN telah memenangi 19 kerusi daripada 36 kerusi diperuntukkan dan dengan ini berjaya peroleh suatu majaroti melebihi 50 peratus daripada jumlah kerusi dipertandingkan," katanya.

(Ketua Menteri Pulau Pinang, Chow Kon Yeow (kiri)/Menteri Besar Kedah, Datuk Seri Muhammad Sanusi Md Nor/Foto fail Bernama)


Amirudin Shari menang di DUN Sungai Tua

KUALA LUMPUR, 12 Ogos- Calon Pakatan Harapan (PH), Datuk Seri Amirudin Shari kekal menyandang kerusi DUN N.16 Sungai Tua dalam Pilihan Raya Umum Dewan Negeri ke-15 (PRU DUN ke-15).Beliau yang juga bekas Menteri Besar Selangor mencatatkan keseluruhan undian sebanyak 19,678 undi, menewaskan Muhammad Hanif Jamaluddin daripada Perikatan Nasional (PN) dan calon Bebas, Suman Gopal.Amirudin meraih undi majoriti sebanyak 5,185 undi dalam PRU DUN ke-15 kali ini berbanding pada Pilihan Raya Umum ke-14 (PRU14) yang lalu iaitu 11,374 undi.Wakil PN, Muhammad Hanif sekadar meraih 14,493 undi manakala Suman Gopal, 430 undi sahaja.DUN Sungai Tua merekodkan peratusan keluar mengundi pada pilihan raya kali ini adalah sebanyak 70.5%.

Sementara itu, calon PN di DUN N.18 Hulu Kelang iaitu Datuk Seri Azmin Ali berjaya merampas kerusi berkenaan daripada PH.Beliau yang berdepan saingan satu lawan satu, menewaskan calon PH, Juwairiya Zulkifli dengan undi majoriti 1,617 undi.Azmin merekodkan keseluruhan undi sebanyak 25,597 undi manakala Juwairiya 23,980 undi.PRU14 lalu, DUN Hulu Kelang disandang oleh calon PH iaitu Saari Sungib dengan undian sebanyak 25,746.


PN kekal kerusi DUN Merbau Pulas

LUNAS, 12 Ogos - Datuk Siti Ashah Ghazali berjaya mempertahankan kerusi Dewan Undangan Negeri (DUN) Merbau Pulas menerusi parti Perikatan Nasional (PN). Menurut Pegawai Pengurus, Abdul Halim Hassan, beliau berjaya meperoleh undian sebanyak 29,919 dengan majoriti 19,285.Dun Merbau Pulas menyaksikan pertarungan satu lawan satu membabitkan Barisan Nasional (BN) dan Perikatan Nasional (PN).BN telah mencalonkan Datuk Asmadi Abu Talib, manakala PN mencalonkan penyandang kerusi tersebut iaitu Datuk Siti Ashah Ghazali.


Altimet menang kerusi DUN Lembah Jaya

KUALA LUMPUR, 12 Ogos-  Calon selebriti tunggal Altimet atau nama sebenar Syed Ahmad Syed Abdul Rahman Alhadad yang bertanding di N20 Lembah Jaya mewakili Pakatan Harapan (PH) menang dengan majoriti 6,678 undi.Menurut Altimet, beliau berjanji akan menjalankan tanggungjawab sebagai Ahli Dewan Undangan Negeri (ADUN) Lembah Jaya untuk penduduk di kawasan itu.

"Bermula esok saya akan menjalankan tugas saya sebagai Ahli Dewan Undangan Negeri (ADUN) Lembah Jaya akan jalankan tanggungjawab terbaik kepada penduduk Lembah Jaya," katanya selepas keputusan rasmi DUN N20 Lembah Jaya diumumkan di Pusat Penjumlahan Rasmi Undi di Dewan Majlis Perbandaran Ampang Jaya (MPAJ) Kampung Ampang Indah.

Altimet pertama kali bertanding bagi kerusi itu pada Pilihan Raya Umum Dewan Negeri Selangor (PRU DUN ke-15).Altimet berjaya menewaskan calon daripada Perikatan Nasional (PN) Sharifah Haslizah Syed Ariffin daripada parti PAS memperoleh 19,620 undi, manakala Altimet mewakili Parti Keadilan Rakyat (PKR) memperoleh 26,298 undi.Pada PRU-14 lalu, kerusi itu menyaksikan pertandingan empat penjuru, juga dimenangi PKR yang diwakili Haniza Talha dengan majoriti 14,790 undi menewaskan tiga calon lain iaitu BN, PAS dan Parti Rakyat Malaysia.